text:
Avumelene amaqembu ezigelekeqe eKapa
2012-07-13 14:09
Cape Town - Amaqembu ezigelekeqe alwayo eLavender Hill, eKapa, asevumelane ngokuthi athi ukubeka phansi izikhali isikhathi esiyisonto, kubika i-Eyewutness News.
Ezinyangeni ezimbalwa ezedlule, sekushone abantu abangaphezu kwabangu-20, ezehlakalweni zodlame eziqhubekayo.
Izingane kanjalo nabantu besifazane sebeke bathola ukuchaphazeleka kulezi zehlakalo.
Ingane eneminyaka emithathu ubudala yadutshulwa amahlandla ayisikhombisa eHanover Park.
Amaqembu iMongrels neJunky Funky, avume ukuthi athi ukuma ekudubulaneni.
Imenenja enhlanganweni yomphakathi iNew World Foundation uLlewellyn Jordaan uthe lesi yisiqalo sezingxoxo zokuthula.
“Uma singakwazi ukumisa ukudubulana nokubulawa kwabantu abangenacala, nakanjani kuzokuba khona ukuthula. Kumele amaphoyisa nawo asukume asebenze.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


c: text/html

text:
NONTUTHUKO NGUBANE
UTHWELE kanzima umndeni ongenelwe yiloli elithutha udoti emzini wawo e-Edendale, eMgungundlovu, ngempelasonto izingane zakhona izolo zagcina zingakwazanga ukuya esikoleni.
Iloli kuthiwa liphaphalaze emgwaqweni langena endlini ebinabantu abathathu nengane (3) elimele kulesi sehlakalo.
Umndeni wakwaGwagwa usagobe amadlangala endlini yodaka engumjondolo emuva kwalo muzi.
Umnikazi womuzi, uNkk Nomzamo Gwagwa, utshele Isolezwe ukuthi baphazamiseke kakhulu ngesigameko ngoba nezingane zakhe azikwazanga ukuya ezikoleni ngenxa yokuvaleleka kwezingubo zesikole nezincwadi.
“Kuvaleleke yonke into okunye kulahlekile. Izincwadi zokufunda zezingane kazitholakali, umfaniswano wesikole nezicathulo zivalelwe wudonga. Siphume nesikugqokile manje asikwazi ukungena endlini ngoba iyingozi,” kusho uNkk Gwagwa.
Imoto encane ebipake eduze komnyango nayo ilimale yaphela.
UNkk Gwagwa naye uthe uphoqelekile ukuthi angayi emsebenzini izolo ngenxa yalesi simo.
“Kunzima kakhulu ngoba simbondelene nezingane ezingu-10 kule ndlu encane. Ngendlela isimo esibheda ngayo nengqondo yami sengathi ayithathi kahle kulolu daba ngoba angazi yikuphi okumele ngikwenze,” kusho yena.
Umkhandlu kamasipala waseMsunduzi usuwuhambelile lo mndeni ukuzohlola umonakalo.
“Umasipala usithembisile ukusilungisela umuzi noma ungazange uyiphathe eyemoto. nayo ngiyethemba bazoyilungisa,” usho kanje.
Kuthintwa okhulumela umasipala, uNkk Nqobile Madondo, uthe ucela ukuthunyelelwa imibuzo nge-email ukuze akwazi ukucacisa ngabazokwenza njengomasipala.
Umshayeli waleli loli nababili abebephakathi baphuthunyiswe esibhedlela.
Services

robotstxt: allowed

filter: keep


text:
INTATHELI YESOLEZWE
UNDUNANKULU waKwaZulu-Natal uDkt Zweli Mkhize ukhombise ukukhathazeka ngokuthi bangu-329 021 abantu balesi sifundazwe abahlolwa kwatholakala ukuthi sebehaqwe yingculazi kusukela ngo-Ephreli 2011 kuya kuMashi 2012.
Lesi sibalo besifakwe embikweni owethulwe ngoLwesithathu emhlanganweni obuseMgungundlovu wekomiti lesifundazwe eleluleka ngalesi sifo.
Kulo mhlangano bekukhona uNgqongqoshe wezeMpilo kazwelonke uDkt Aaron Motsoaledi, uMkhize ongusihlalo waleli komiti kanye noNgqongqoshe bezempilo bakwezinye izifundazwe nezinye izikhulu.
Kuwona kuxoxwe ngezinto ezithinta ingculazi, izifo ezithathe-lanayo nesifo sofuba kanti zonke izifunda zesifundazwe bezihlanganise imibiko ngobekuxoxwa ngakho.
Umbiko wesifundazwe uthe uyathembisa umdlandla okhonjiswa ngabantu ngokuzihlolela ingculazi. Lokhu kuveze nokuthi imizamo yokushintsha indlela abantu ababuka ngayo lesi sifo iyasebenza.
Sebebonke bangu-552 441 abantu abadla imishanguzo yokuthiba ingculazi eKZN kanti abangu-12 477 abebedla le mishanguzo asebashona.
Kuvele nokuthi bangu-34 978 abantu abahaqwe yi-TB ababikiwe esifundeni eThekwini ngesikhathi esifanayo (Ephreli 2011 kuya kuMashi 2012).
Kwabangu-22 331 abahaqwe yi-TB nabahlolelwa nesifo sengculazi, bangu- 15 864 okwatholakala ukuthi banayo ingculazi. Isibalo sabantu ababhaliselwe ukusebenzisa imishanguzo yokuthiba ingculazi sinyuke sisuka ku-133 638 saya ku-143 113.
Bangu-19 428 abesifazane abebekhulelwe abahloliwe kwatholakala ukuthi banengculazi ngesikhathi esifanayo kanti abangu- 91% baqala ukudla imishanguzo.
Esifundeni uMgungundlovu, esibandakanya uMsunduzi, Mkhambathini, Richmond, Mgeni, Mpofana, Mshwati neMpendle, bangu- 1401 abantu okwatholakala ukuthi banengculazi.
Services


text:
NONHLANHLA MKHABELA
UKUBUKELA umdanso we-ballet okokuqala ngqa ngo-2003 eGoli kwaba sekwanele ukuthatha insizwa yaseHowick eyavele yenza isinqumo sokungena kulolu hlobo lomdanso.
Namhlanje uThabani Ntuli (26) usebalwa nabadansi abanethalente elimangalisayo kulo mdanso.
Uzobe edansa emdansweni isihloko sawo esibizwa ngeNutcracker, okuyindaba exoxwa ngomdanso we-ballet edlala minyaka yonke emhlabeni jikelele, ozoba seGoli ngoSepthemba 6-16.
Uthe ukubuka lo mdanso owawuseGoli kwamhlaba umxhwele ngendlela yokuthi wanquma ngaleso sikhathi ukuthi usezoba ngumdansi we-ballet wabe esenikela ukuyobhalisela ukwenza izifundo zayo.
Noma unina wayenokukhathazeka ngengcindezi ekhona kulolu hlobo lomdanso, uThabani uthe umndeni wakhe wameseka ngokuphelele esinqumeni sakhe.
“Ingqinamba enkulu kwaba wukushiya ekhaya sengiya ukuyohlala eGoli ngoba ngangingazi muntu ngingenabangani khona,” kubeka uThabani.
I-ballet akuwona wodwa umdanso awaziyo uThabani, owaqala ukudansa eneminyaka eyisishiya-galombili lapho ayefundela imidanso ye-ballroom, Latin ne-Hip Hop.
Uthe abantu baseHowick bamazi kudala emkhakheni womdanso okwenza kube lula ukuthi bameseke futhi baziqhenye ngasekuzuzile kulo mkhakha.
Ukuba yingxenye yeNutcracker neSenior Corps de Ballet, okuyiqembu elisesigabeni esiphezulu kuSouth African Ballet Theatre, kumnikeza ithemba uThabani ngekusasa lomdanso we-ballet eNingizimu Afrika.
“Kuyinkomba yokuthi izinto ziza kahle kulo mdanso nokuthi likhona ikusasa kuwona ezweni lakithi,” kusho uThabani.
UThabani ugcizelela ukuthi lo mdanso udinga umuntu onentshisekelo yawo ngoba akulula neze ukuwenza.
“Kunezikhathi lapho umzimba usuke ubuhlungu uqaqamba kodwa kumele uvuke unikele estudiyo nangakusasa uyozilolonga. Zikhona nezinsuku lapho uzwa khona sengathi uphelelwa nayisineke kodwa kumele uzincenge,” kubeka uThabani.
Uthe kumqoka ukwazi umzimba wakho ukuthi usebenza kanjani ukwazi nokuwunakekela kanti yena kulokhu usizwa wukuthi wenza izifundo zeBasic Ambulance Assistance, ezifundisa kakhulu ngokusebenza komzimba ukuthi azigcine esesimeni esilungele ukudansa.
UThabani oseke wadansa kwiSwan Lake neLion King yaseSingapore uthe ufisa ukuqhubeka nokukhula emdansweni wakhe njengoba ethi ziseziningi izigaba aphokophele kuzona.
Services


text:
Impilo kaMotlanthe isengozini - Lekota
2012-12-06 12:03
Johannesburg - Umholi weCope uMosiuoa Lekota usengxambukele ezindabeni ze-ANC wathi iPhini likaMengameli uKgalema Motlanthe usatshisiwe kwathiwa angawungeneli umbango wesobumengameli weqembu elibusayo, kubika iNew Age.
ULekota utshele izintatheli eKapa ngoLwesithathu ukuthi impilo kaMotlanthe isengozini ngokufakela inselelo uMengameli uJacob Zuma kwesobuholi be-ANC.
“Iphini likamengameli we-ANC lisatshiswe esidlangalaleni kwathiwa uma lingenela ukhetho libangisana noZuma libeka impilo yalo engcupheni,” kusho uLekota.
Kodwa, i-ANC iyaziphika izinsolo ezenziwe uLekota, ithi ungowokugcina okumele akhulume ngokhetho lwe-ANC njengoba engumholi weqembu elizididekele nje.
Okhulumela i-ANC uKeith Khoza uthe uLekota usahlulwa nawukuhola iCope.
Uthe i-ANC inezinhlelo futhi iya engqungqutheleni ngelizayo.
“Yini angasitshela yona uTerror Lekota ngobuholi? Ubuholi beCope buhlale bulungiswa ezinkantolo,” kusho uKhoza.
ULekota uthe uhulumeni kaKhongolose obusayo manje uyanhlanhlatha.
Uthe imashi yabaholi beANC mayelana neGoodman Gallery bebhikishela umdwebo iThe Spear, nobonisa isitho sangasese sikaMengameli uZuma, kwakungukwephula ilungelo lokukhuluma ngokukhululeka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
NJENGOBA kuvalwe izikole KwaZulu-Natal eminye imindeni izothatha amaholidi okungenzeka ukuthi nemithwalo isisobhokweni sebelindele ukungena indlela.
Njengoba kuqale amaholidi abaningi bayaqikelela ukuthi ngabe konke kulungile yini, ikakhulu abazokudinga uma befika phambili. Kuyenzeka abantu bakhohlwe wukunaka izinto ezimqoka njengama-caravan nama-trailer okuyizinto ezingajwayele ukusetshenziswa phakathi nonyaka.
Kwabanye lokhu kwagcina ukusebenza besemaholidini ePhasika noma kaDisemba futhi abakaze bazihluphe ngokukuhlola ukuthi ngabe kusesimweni esikahle yini njengoba kulokhu kwapaka emuva kwendlu.
Ngoba kunesikhathi eside kangaka kumile kunokwenzeka ukuthi amasondo akhona awasekho esimweni esikahle, ngenxa yokushiswa yilanga ebe emi ndawonye.
Kwa-Goodyear, okuyinkampani esebenza ukukhiqiza nokunakekela amathayi bakhiphe uhlu lwezinto abanikazi balezi zinqola okuzomele baziqaphele ngaphambi kokuthatha uhambo lwabo khona bengeke bazithole sebedla amaholidi eceleni komgwaqo bengasafikanga lapho beya khona.
Bathi amathayi alezi zinqola uma sekunesikhathi agcina ukuhamba ayalimala abe nokufacaka kwezinye izingxenye, kanti ukuba abekhishiwe ngesikhathi zimile zasekwa ngezinsimbi zakhona ngabe kulula.
Uma bewathemba amathayi abo okungcono abaqale bayowahlola ezindaweni zokwenza lokhu ukuze babe nesiqiniseko esigcwele.
Njengemoto nazo lezi zinqola ziyadinga ukuba zibe namasondo ayizipele uma kukhona elilimalayo endleleni.
Kwesinye isikhathi amabhawodi asemasondweni alezi zinqola athi awafane nawemoto ngakho kuyaye kubaluleke ukuphatha amathuluzi okucupha uma kwehla inkinga, futhi ungawukhohlwa ujeke.
Okokugcina bathi qinisekisa ukuthi amalambu akhona asebenza ngendlela ecacile kwabanye abashayeli futhi ikhona i-tape enombala ophuzi enamekwa emzimbeni we-trailer ukuze ibonakale nasebusuku.
Services


text:
UNGQONGQOSHE wezeMpilo kuzwelonke, uDkt Aaron Motsoaledi (osesithombeni), uselivalile ithuluzi lokuhlolela igciwane lengculazi elibizwa nge-SD Bioline.
Lezi zindaba zivele izolo kanti uMotsoaledi uvale leli thuluzi emuva kokuthola ukuthi inhlangano eyengamele ezempilo emhlabeni, i-World Health Organisation, ithi malingasetshenziswa.
Izolo uMnuz Fidel Radebe okhulumela uNgqongqoshe wezeMpilo akazange asho ukuthi mangaki amathuluzi asekhishwe wuhulumeni kulawo angu-4.5 million ayethengiwe.
Uthe la mathuluzi abengakafinyeleli kuzo zonke izifundazwe kanti ngoLwesihlanu bazobe sebazi ukuthi yiziphi ezinawo.
UMnuz Jabulani Sikhakhane obhekele uMnyango wezeziMali utshele abezindaba ukuthi kusaphenywa ukuthi ithenda yokuthenga la mathuluzi abiza u-R22.5 million yakhishwa kanjani.
I-Democratic Alliance ithe ukuthengwa kwala mathuluzi kubeka abantu bakuleli engcupheni njengoba livele linabantu abangaphezu kuka-5 million abaphila ne-HIV.
“Uma silwa nokubhebhetheka kwe-HIV sigqugquzela abantu ukuba bazazi isimo sabo sezempilo, manje bazozazi kanjani uma amathuluzi ebuyela emuva? Kufanele ungqongqoshe aphendule ngalokhu kuthengwa kwamathuluzi nokubeka abantu bakuleli engcupheni,” kusho uNkk Patricia Kopane we-DA.
Services


text:
Osolwa ngelokubulala uyazihlangula
2012-11-27 10:01
Durban - UGerald Rossolloty, nosolwa ngokubulala intombi yakhe nokudlwengula intombazanyana, ungene ebhokisini lofakazi wazivikela ngala macala eNkantolo eNkulu yaseMgungundlovu.
Le ndoda, 40, ngaphambilini ithe ummeli wayo akawenzi ngendlela umsebenzi futhi ofakazi akapheki ngemibuzo njengoba imyalele.
Ube esecela iJaji Rishi Seegobin ukuba abize ofakazi abazotshengisa ukuthi umsulwa.
NgoMsombuluko ubize umama wakhe uBrenda ukuba afakaze.
Umama ube esetshela inkantolo ukuthi umsolwa wake wambeka isandla, waphunyelwa yizinyo walimala ngesikhathi ezama ukulamula impi eyayiphakathi kukaGerald nomfowabo omncane uRowan.
URossolloty usolwa nangokudlwengula ingane, 6, nokubulala intombi yakhe uNokwazi Ntuli nokushisa iflethi ayehlala kulo.
Icala liyaqhubeka.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Asivele nje sihoxise amacala - NPA
2012-11-20 14:05
Johannesburg - I-National Prosecuting Authority (NPA) ayivele nje ihoxise amacala abantu singekho isizathu, kusho inhloko eyibamba uNomgcobo Jiba ngoLwesibili.
"Asimane nje sihoxise amacala abasolwa...Kuba nokuxhumana nohlelo olulandelwayo," kusho uJiba esifundweni se-Institute for Security Studies ePitoli.
"Kudingeka senze isiqiniseko uma sithatha isinqumo sokushushisa."
Ubephendula umbiko weSunday Times wangempelasonto mayelana nokuhoxiswa kwamacala enkohlakalo ayebhekene noMengameli uJacob Zuma ngo-2009.
Uthe akazami ukuvikela isinqumo esathathwa yilowo owayengumqondisi, kodwa kunemigomo ekhona okwakufanele ilandelwe.
"Kuyohlala kunabangenami vele uma kuthathwa izinqumo."
Isinqumo seNPA sokuhoxisa amacala -- sathathwa yilowo owayeyibamba ngaleso sikhathi uMokotedi Mpshe ngaphambi kwenyanga uZuma akhethelwa kwesobuMengameli.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Idale izinkinga imvula eKZN
2012-09-06 07:21
Durban - Imvula eqhubeka esifundazweni eKwaZulu-Natal isidale ukuthi kube nesiminyaminya emigwaqeni eminingi kwaphinde kwadaleka nezingozi, kubika iNewswatch.
Kubikwe ngengozi eyenzeke emgwaqeni ongu-N3 la khona kushayisane itekisi nezimoto ezintathu kanye neloli.
Okhulumela abakwa-ER24 uDerrick Banks uthe kulimale abantu abayisishiyagalolunye, ababili kubo balimale kambi.
UBanks uthe kudingeke kube nokusebenzisana kwezinhlaka ezahlukene kuze kuzokhululwa abantu ekade bebhajwe ezimotweni.
"Bambalwa abantu ekade bevalelekile, aboMnyango wezeMililo yibo abasize ukubakhulula. Abantu abaningi abalimalile yilabo ekade begibele itekisi," kusho uBanks.
– Landela Izindaba News24 kuTwitter
(@IzindabaNews24).
- News24


text:
Kubulawe owesifazane eF State
2013-02-08 10:04
Johannesburg - Kutholakale owesifazane egwazwe washona emzini wakhe eRiebeeckstad, eWelkom, kusho amaphoyisa aseFree State ngoLwesihlanu.
Lo wesifazane, 38, uhambise umyeni wakhe emsebenzini nezingane zakhe esikoleni ngoLwesine ekuseni, kodwa wangafika ukuzolanda izingane esikoleni ntambama, kusho uConstable Kethabile Mofokeng.
Othisha bazamile ukumfonela, kodwa wangaluphendula ucingo kwase kuthunyelwa onogada emzini wakhe.
"Onogada bazithele kulo wesifazane elele echibini legazi enamanxeba amaningi okugwazwa esifubeni, entanyeni nasesiphundu.”
Ube esehlonzwa njengoshonele endaweni yesigameko.
Kube sekuboshwa umsolwa, nokulindeleke ukuthi avele enkantolo kungekudala.
- Landela
IzindabaNews24 kuTwitter
- SAPA


text:
MHLENGI SHANGASE
IZOBANJWA imiphumela yezikole ezakopelisa abafundi ngesikhathi kubhalwa izivivinyo zikaMatric KwaZulu-Natal.
Abafundi baseShayina High, KwaNgwanase enyakatho yesifundazwe bazobanjelwa imiphumela kuze kuqinisekiswe ukuthi yonke into ihambe kahle njengoba kwaba khona izinto ezingahamba kahle ngesikhathi kubhalwa.
Inhloko yoMnyango wezeMfundo esifundazweni, uDkt Nkosinathi Sishi, ithe namhlanje wusuku lokuthi bahambise umbiko mayelana nazo zonke izinto ezenzeka ngesikhathi kubhalwa izivivinyo.
USishi uthe eShayina bamkhombe indlela uthishanhloko wakhona, kanti kumiswe nabanye othisha abebegade ngesikhathi kubhalwa.
“Lesi sifundazwe asidlaleli nje ezivivinyweni zikaMatric sexwayisa noma ngubani ozobeka engcupheni izivivinyo ukuthi ngeke size simbekezelele. Uthishanhloko waseShayina uxoshiwe samisa nabanye othisha kanti imiphumela yabafundi izoke ibanjwe kusabhekwa izinto,” usho kanje.
Uthe bazophenya yonke imiphumela yalaba bafundi ukuthi iyahambisana yini neyezivivinyo abebezibhala unyaka wonke.
“Umuntu esimbamba ekopelisa abafundi siyamxosha ngoba sinazo izinhlelo eziqinile ezibhekene ngqo nezivivinyo. Abanye abafundi abebekopelana sibabamba uma sekumakwa ngoba abanye kutholakala izimbuzi abanye sibone ngendlela abebephendula ngayo imibuzo ukuthi bebekopelana,” kuqhuba uSishi.
Uthe naseDurban High, imiphumela yakhona izobhekwa ngelokhozi wathi zonke lezi zehlakalo bazozibika eMnyangweni kazwelonke namhlanje.
“UMnyango kazwelonke iwona ozohlanganisa umbiko wokuthi izivivinyo zihambe kanjani.”
Mayelana nesikhalo esake saba khona ngokuthi abanye bothisha abebemaka bebengekho ezingeni, uSishi uthe abamakayo bebenamava ngoba eqoqweni bekuba khona umuntu oyinhloko kwezokumaka.
Uthe ngaphandle kwezigameko ezincane yonke into ihambe kahle.
Services


text:
FANELESIBONGE BENGU
USEFUNA ukukhonya e-Afrika umculi wakuleli ogile izimanga ewola izindondo edayisa ubuthaphuthaphu nge-albhamu yakhe yokuqala ngqa ayikhiphe ngasekupheleni konyaka odlule.
UBulelwa “Zahara” Mkutukana wodumo lwezingoma okubalwa kuzo ethi Umthwalo Wami, Ndiza ezikwi albhamu ethi Loliwe ayisapheli inyanga engayeqanga imingcele yakuleli ukuyonandisa emazweni asezwenikazi lase-Afrika.
Lokhu kushiwo wumphathi walo mculi, uThembinkosi “TK” Nciza weTS Records othe cishe kabili ngenyanga bahambela emazweni okubalwa kuwo iKenya, Angola, Ghana namanye.
“Sesizuze okuningi ekhaya njengoba siwole inqwaba yezindondo futhi i-albhamu cishe isidayise amakhophi afika kwi-million. Lokhu kuyasigqugquzela ukuthi sisebenze kakhulu sisabalale nakwamanye amazwe safike sakhonya nakhona,” kusho uNciza.
Uthe bafuna ukuthi uma benza umculo bengawenzeli abantu bakuleli kuphela kodwa besabalale ngokomqondo bawenzele nabanye abantu bakwamanye amazwe.
Kumanje balungiselela uhambo olubheke phesheya kwezilwandle emazweni ase-Europe lapho ezonandisa khona eWembley Arena ngo-Agasti 27.
Kulo mcimbi le ntokazi yasePhumlani, e-Eastern Cape, izobe ingomunye wabaculi abahamba phambili ngokubambisana nabanye base-Afrika okungoFemi Kuti, Cabo Snoop wase- Angola, Fally Ipupa waseCongo, 2Face noFlavour baseNigeria.
UTK uthe bayafa yinjabulo ngokuthola ithuba lokuyocula kuleliya zwe.
“UZahara uyaqhuma yinjabulo futhi nathi siyajabula ngoba angeke acule nje noma yikuphi kodwa eWembley Arena nabaculi abaphambili e-Afrika,” kusho uTK.
Ubuye waveza ukuthi iDVD kaZahara eshuthwe ngoJuni izophuma ngesonto lokuqala lenyanga yamagugu, uSepthemba.
Kule DVD kuvela nomculi wase-USA uLeroy Bell, yiSoweto Gospel Choir nabanye.
Services


text:
NONHLANHLA MKHABELA
KUGCINE kuphelile ukuqagela ngozohlabana ngethuba lokuba ngumethuli omusha weTop Billing izolo kuphuma phambili insizwa yaseGoli uJonathan Boynton-Lee.
UJonathan uthi akakholwa ukuthi nguyena ophume phambili kangangokuba akakhumbuli nokuthi wenzeni ngesikhathi kubizwa igama lakhe.
“Engikukhumbulayo nje wukuthi umama uze kimi wangibamba ejabule. Ngale kwalokho angikhumbuli lutho. Angikaze ngeqiwe wumuzwa wenjabulo ngalolu hlobo, namanje akukagxili kahle emqondweni. Umlingisi uzizwa kanjani mayewina i-Oscar, umdlali wamaOlympic uzizwa kanjani uma ewina igolide? Akuchazeki , akukholakali,” kubeka uJonathan ngenjabulo.
Omunye wamajaji, uPatience Stevens, ophinde abe ngumdidiyeli wohlelo iTop Billing, uthe ukuqoka uJonathan kube yisinqumo esinzima kakhulu kunokwedlule kwazise ithalente belisezingeni eliphezulu kakhulu.
“Kusukela ekuqaleni, sabona okuthile okukhethekile ngaye, ikakhulukazi indlela ayekhuluma ngayo esuka enhliziyweni kodwa njengabanye udluliswe ezigabeni zakhe saze saba nesiqiniseko sokuthi uyilokhu esikufunayo ngqo,” kubeka uPatience.
UJonathan ubona ukuthi okumbeke emathubeni angcono kunabanye ukuthi wafundela ukulingisa nobuntatheli bethelevishini enyuvesi yaseRhodes okwenze namajaji abona ukuthi akakwesabi ukuzama izinto ezintsha nokungadangali uma izinto zingahambi ngohlelo.
Wazakhela ugazi ngesikhathi exoxa noMarisa Drummond (Kimberly) weSidingo, wachaza nezintombi eziningi ngesikhathi eshaye ezincane zokubhukuda kwiMy Top Billing Dream Fashion Show.
Ijaji, uPatience, lihalalisele nabanye ababekulo mncintiswano wathi nabo bayizihlabani ngokwabo.
UJonathan kade eseqophisana noZama Ngcobo, Chamendran Naidoo noLynell Kenned.
Services


text:
ODOKOTELA basazoqhubeka nokuhlola owayenguMengameli wakuleli wokuqala wentando yabantu, uMnuz Nelson Mandela (osesithombeni). Lokhu kushiwo yihhovisi likaMengameli izolo.
“UMandela ube nesikhathi esikahle sokuphumula ebusuku, ulale kahle,” kuqinisekisa isitatimende sikaMnuz Mac Maharaj, okhulumela ihhovisi likaMengameli Jacob Zuma.
“Usezandleni ezifanele,” usho kanje.
UMandela (94), ubengeniswe esibhedlela esisePitoli ngoMgqibelo.
Ngaleso sikhathi uMaharaj uthe njengoba eke washo phambilini, uMandela uyothola ukuhlolwa ngokwempilo okuyinto okumele yenzeke njalo kule minyaka anayo yobudala.
NgeSonto ekuseni, uMengameli Zuma uvakashele uMandela esibhedlela wamfica ezikhululekele,” kusho uMaharaj.
Uqhube wathi ihhovisi likaMengameli libonga kakhulu emiphakathini ngemiyalezo ebiduduza izihlobo nomndeni kaMandela.
“Sibonga nabezindaba nomphakathi ngokunika umndeni ithuba lokubhekana nalolu daba ngasese, nethimba lezempilo lakwazi ukwenza umsebenzi walo ngasese lingaphazanyiswa,’’ kusho uMaharaj.
Services


text:
Wamnandi futho! - isiZulu Short stories and essays
Wamnandi futho! yiqoqo lezindatshana ezimfushane ezidingida isimo kanye nempilo yanamuhla. Lezi yizimo eziphathelene nokungathembakali phakathi kwababili, ukungezwani phakathi kwabafundile kanye nababizwa ngokuthi ngamaqaba. Ukuze uzizwele ubumnandi kuzomele uzifundele wena ngokwakho, ungezwa bathi. 'Wamnandi futho!' This is a collection of short stories that touches on life as we know it today. ?These are issues of infidelity differences between social groups in communities, and so on.


text:
INTATHELI YESOLEZWE
I-ANC namadlelandawonye ayo kuthiwa ibheka indlela enganxusa ngayo usomabhizinisi uMnuz Cyril Ramaphosa ukuba angavumi ukuthi igama lakhe liphakanyiswe njengePhini likaMengameli Jacob Zuma eMangaung ukuze igweme umsindo ongadaleka njengoba sekusele izinyanga ezingu-18 kuyiwe okhethweni lukazwelonke kuleli.
Labo abeseka uMengameli Zuma bathi kunzima ukuba badayise lo mbono njengoba iphini likaMengameli uMnuz Kgalema Motlanthe lingazange lithi vu ngesikhathi labo abalesekayo kade “behlakaza” i-ANC besebenzisa igama lalo.
Njengoba sekusele isonto ukuthi kuyiwe eMangaung uMotlanthe kubonakala emakhulu amathuba okuthiwa akhale ngaphansi ezikhundleni eziphezulu eziyisithupha uma ephokophela nokuthi akakwamukeli lokhu okubekwa ngabeseka uZuma.
NgoLwesine uMengameli Zuma utshele iphephandaba laseNgilandi iDaily Telegraph ukuthi “usekulungele” ukusebenza noRamaphosa, okuyisitatimende esibonakala siyisixwayiso kuMotlanthe ngokuthi isikhathi siyamhambela.
Labo okuthiwa basekhaleni lokuthi kufinyelelwe kulesi sivumelwano noRamaphosa kuthiwa sebebe nochungecghunge lemihlangano. Kuthiwa abafuna kakhulu lokhu yizinyunyana.
URamaphosa nguye oqokwe kakhulu esikhundleni sephini likaMengameli we-ANC, kanti uMotlanthe uqokwe kuphela isifundazwe iNorthern Cape.
Okhulumela uMotlanthe, uMnuz Thabo Masebe uthe ukhululekile ukungeneka noma yikuphi lapho i-ANC imthuma khona.
Services


text:
Bahlalele ovalweni abantu baseLibya
2013-02-15 12:02
Tripoli - Bahlalele ovalweni abantu baseLibya, njengoba ngeSonto kuzobe kuqedwa unyaka wesibili kwavukelana imibuso, kwachithwa uhulumeni kaMengameli owabe aziwa ngokuba ngundlovukayiphikiswa uMuammar Gaddafi.
Njengoba abantu bezwe besaba ukuthi kungase kubheduke impi, uhulumeni useqinise ezokuphepha.
Abantu abamelene nohulumeni bathi kumele kube noguquko ezweni, kubuyiselwe uzinzo kusukela kwahlwithwa uMbuso kaGaddafi, owagcina ngokuthi abulawe ngo-Okthoba 2011.
Amaqembu aphikisayo athi ubuholi baphambili, kumele bungavunyelwa ukuba yingxenye kahulumeni, kanti-ke kamuva nje kusatshalaliswe amaphepha enhlokodolobha iTripoli, ethi akuqalwe phansi kuchithwe uhulumeni okhona njengamanje.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Uthi akathukile uJuju
2012-11-30 14:02
Polokwane - Umholi we-ANC Youth League owaxoshwa uJulius Malema, oteketiswa ngelikaJuju, ubonakale engakugqizi qakala ukuthi wandiselwe amacala ngesikhathi evela ngaphambi kweNkantolo yesiFunda ePolokwane, ngoLwesihlanu.
UMalema ukhulume nabalandeli bakhe ngaphandle kwenkantolo eveza ukuthi phezu kwecala lokusebenzisa budedengu imali, inkantolo iphinde yafaka elinye lokwenza ubugebengu obuhleliwe.
Utshele abalandeli wathi leli cala yicala elimbi futhi elingahlalisa umuntu impilo yakhe yonke ejele, nokho wathi akasabi, ethi: "Akuxukuzeli sisu."
UJuju uhole abalandeli bakhe ngeculo, wababonga ngokumeseka, icala lihlehliselwe umhlaka-23 Ephreli, ngonyaka ozayo.
Abalandeli babambe umlindelo ngoLwesine ebusuku belindele umholi wabo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Amaphoyisa ngeke aphawule ngolukaPistorius
2013-02-25 12:04
Johannesburg - Amaphoyisa aseGauteng alile ukuphawula ngemibiko ethi umcwaningi ophezuzlu ophikweni loKlebe, uzobizwa azocwaninga umakhalekhukhwini womsolwa u-Oscar Pistorius, obhekene necala lokubulala intombi yakhe.
"Silindele ukuthi kuqhubeke uphenyo, angeke silokhu sidlulisa umbiko ngophenyo kwabezindaba," kusho uBrigadier Neville Malila.
Abezindaba ze-Eyewitness News babike ngoMsombuluko bathi umcwaningi uzophenyisisa umakhalekhukhwini, achaze nangomlayezo ekuthiwa wangena kumakhalekhukhwini kamufi uReeva Steenkamp, uphuma kowayeyisoka lakhe uFrancois Hougaard.
Imibiko ithi umufi noPistorius balwa bebanga lo mlayezo.
Ngokusho kwabezindaba zeNew Age, uHougaard wathumumela umlayezo ohambisana nesithombe, kuTwitter, ethi: "Izikhathi ezimnandi nabantu ababalulekile. Sonke siyakukhumbula Reeva".
UPistorius ubhekene necala lokudubula abulale intombi yakhe uSteenkamp, okuyicala elenzeka emzini kaPistorius osePitoli, ngosuku lwezithandani.
UPistorius ungaphandle ngebheyili ka-R1 million, icala lizobuyela enkantolo mhlaka-4 Juni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
SIMPHIWE NGUBANE
KULINDELEKE ukuthi abathandi bezimoto eNingizimu Afrika babheme bakholwe ngabazokubona emidlalweni enhlobonhlobo ehlanganisa nemijaho yezimoto ezosingathwa yidolobha laseThekwini, iMoses Mabhida Stadium ngenyanga ezayo.
Le midlalo eyaziwa nge-Top Gear Festival eyengamelwe yi-BBC, izoba ngoJuni 16 kuya ku-17 kanti nenkampani iMercedes AGM Petrona Formula ONE Team kulindeleke yenze ezibukwayo.
IDivisional Marketing Manager kwa-Mercedes-Benz South Africa, uSelvis Govender uthe nabo bazoba yingxenye yalo mbukiso wezimoto obhekwe ngabomvu kuleli.
“Njengoba sazi ukuthi imiqhudelwano yezimoto iyingxenye yomlando onothile kwa-Mercedes-Benz, kuhle ukuthi nathi sibambe iqhaza kulo mqhudelwano. Ithimba lethu lizofolosa ngemoto yalo i-2011 W02 ukuhlanyisa izihlwele eThekwini,” kusho uGovender.
Imoto yokuqala eyabe ibhalwe ukuthi Mercedes kwakungeyomjaho futhi yazidlela amahlanga inqoba umjaho wayo wokuqala ngo-1901. Le nkampani isanda kugubha iminyaka engu-111 yempumelelo yayo emqhudelwaneni wezimoto. Lokhu kwenzeke ngempumelelo njengoba isipikili sokugcina semibungazo sishayelelwe nguNico Rosberg onqobe isicoco somqhudelwano iChinese Grand Pix obubanjelwe eShanghai.
Imoto yakwaMercedes izobe ishayelwa ngowesilisa wakuleli uSam Bird oseke wanqoba umqhudelwano i-GP2. U-Bird uphinde asetshenziselwe ukuvivinya izimoto zakuleli ukuthi zikulungele yini ukungenela imijaho. Omunye ngu-Jody Scheckter wakuleli owanqoba umjaho i-Formula One ngo-1979.
“Kuyintokozo ukushayela imoto yethu i-Silver Arrow Formula One emigwaqeni yaseThekwini. Sonke sijabulile ukuthola ithuba lokuya eNingizimu Afrika ngoJuni. Wonke umuntu enkampanini yakwaMercedes uyayibuka le midlalo kuthelevishini futhi nginethemba lokuthu kuzoba yimidlalo esezingeni eliphezulu,”kusho uBird.
Kuzophinde kube nombukiso wezimoto zakwa-Mercedes okubalwa kuzo i-SLK 55AMG roadster, CLS 63 AMG, CL 63 AMG ne-C63 AMG Black Series.
“Lo mbukiso uzosinika ithuba lokuhlangana nabantu sibakhombise izimoto zethu ezinamandla, ezinhle futhi ezisebenzisa ubuchwepheshe besimanje,”kusho uGovender.
Abathandi bezimoto bangabalandeli abakhulu beTop Gear okuwuhlelo lethelevishini oluthokozelwa ngabantu abaningi. UGovender uthi uyathemba ukuthi lo mbukiso uzokwenza abathandi bezimoto bahlale ngesinqe esisodwa esitulweni ngenxa yobumnandi.
Services


text:
Izingane zibulawe umbani eKZN
2013-01-10 09:02
Durban - Izingane ezintathu zilele kobandayo ngemuva kokushaywa wumbani ngoLwesithathu ebusuku, esehlakalweni esenzeke KwaChezu, eNkandla, enhla nesifundazwe, kusho izikhulu.
"Izelamani zakwaDlamini ezineminyaka yobudala engu-13 no-14 nomunye wakwaZwane, bafe ujuqu ngesikhathi beshaywa ngumbani besesitolo sendawo," kusho okhulumela uMnyango wezokuBambisana noHulumeni esifundazweni uLennox Mabaso.
Ukushona kwalezi zingane kwenyuse isibalo sabantu ababulawe ngumphezulu esifundazweni, safinyelela ku-10.
Kulindeleke ukuthi uNgqongqoshe woMnyango uNomusa Dube, avakashele imindeni yezingane.
"Izehlakalo zabantu ababulawa yizulu elingelihle, ziya ngokuya zikhula futhi ziba zimbi kakakhulu. Lokhu kuyimbangela yokuguquguquka kwesimo sezulu."
– Landela Izindaba News24 kuTwitter
(@IzindabaNews24).


text:
MBALI KHANYILE
IZINKAKHA zomculo wokholo zizojabulisa abalandeli bazo ekhonsathini kaSolly Mahlangu ezobe iseDurban City Hall, eThekwini namhlanje.
Phakathi kwabaculi abazoshiyelana inkundla kule khonsathi ebizwa ngokuthi yiWahamba Nathi Tour nekuzobe kungeyokuqala, kubalwa uSolly Mahlangu ozodedela amanoni ezingoma zakhe ezihlanyisa abalandeli bomculo wokholo, uSfiso Ncwane, Kholeka Dubula, Abanqobi, Thobekile nabanye.
USolly uthe abalandeli bakhe abazobe beyingxenye yale khonsathi bazophuma bebusisekile njengoba ezoqhulula amanoni ezingoma zakhe ezihlanyisa izihlwele njalo uma enandisa emcimbini eyahlukene.
“Phakathi kokunye okuyobe kwenzeka kulo mcimbi ngaphandle kokunandisa ngomculo, kuzoba nezinkulumo ezakhayo kwazise sekuyinyanga yabantu abasha. Intsha ezobe ihambele le khonsathi izophuma isuthi ukudla komphefumulo njengoba izothola ithuba lokudumisa kanjalo nokwelulekwa ngempilo,” kuchaza lo mculi, ozobe ehamba nebhendi yakhe kule khonsathi.
Uthe phakathi kwabantu abazobe bethula izinkulumo ezakhayo kubalwa uMfundisi uSthembiso Zondo noBishop Thanda Zulu.
Amathikithi okungena kule khonsathi ozoqala ngo-6 ntambama abiza u-R100 kuya ku-R150. AwamaVIP atholakala ngo-R200 emaComputicket.
Services


text:
USelebi ubuyele esibhedlela
2011-12-20 08:46
Johannesburg – Owayengukhomishana wamaphoyisa kuleli, uJackie Selebi ungeniswe esibhedlela okwesibili kule nyanga, kubikiwe ngoLwesibili.
IThe New Age ibike ukuthi uSelebi ungeniswe esibhedlela seSteve Biko Academic Hospital ePitoli ngoMsombuluko.
Umnyango wezobulungiswa utshele iphephandaba iThe New Age ukuthi uSelebi uzohlolwa izinso.
"Singavuma ukuthi uSelebi akazizwa enamandla. Ngimbonile, futhi akabukeki ekahle," kusho ukhomishana womnyango, uTom Monyane.
USelebi uqale isigwebo sakhe ngoDisemba 5 emuva kokuthola iminyaka engu-15 ejele. Watholwa enamacala okukhohlakala, nokuthola imali kulowo owayenyenyisela izidakamizwa, uGlenn Agliotti.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Owesilisa ubulawe yisitimela e-E Cape
2012-12-20 12:42
Johannemsbdurg - Kushone indoda ngemuva kokushayiswa yisitimela ku-Algoa Road e-Uitenhage, kusho amaphoyisa ase-Eastern Cape ngoLwesine.
ULieutenant Colonel Priscilla Naidu uthe umshayeli wesitimela uzamile ukumisa isitimela ngesikhathi ebona umuntu elele kujantshi.
"Umshayeli ufake amabhuleki kodwa isitimela sangakwazi ukuma ngokushesha, sibe sesishayisa le ndoda yafa ujuqu," kusho uNaidu.
Uthe kunemibiko yokuthi uMzwandile Dandashe, 44, ubenesifo sokuwa.
Kuvulwe icala lokubulala ngokungenhloso.
- Landela
IzindabaNews24 kuTwitter
- SAPA


text:
NONHLANHLA MKHABELA
IZINKINGA eziningi abafundi abahlangabezana nazo uma bezoqala emanyuvesi zidalwa wukungabi nolwazi ngezinhlelo zangaphakathi njengokufaka izicelo zokusekwa ngemali.
Lokhu kuvezwe emhlanganweni obuwukhukhulelangoqo wabazali obuseNyuvesi yaKwaZulu ngoMgqibelo.
Umphathi wenyuvesi, uSolwazi Fikile Mazibuko, uthe ukubona abazali nabafundi bebambe olayini abade begcina bengalutholanga usizo ngoba bengazi ngezindlela ezilula nezisheshayo zokuthola usizo yikho okuyisizathu esikhulu esenza baqhubeke babe nomhlangano osekungunyaka wesibili uba khona.
“Kubuhlungu ukubona abantu abasuka kude, ikakhulukazi abantu abadala mhlawumbe abanye bethi bazokhokha ekubeni ikhona indlela yokukhokha ebhange eliseduzane kokunye bagcine bengalutholanga usizo,” kusho uSolwazi Mazibuko.
UMnuz Jabulani Kunene, oyimenenja yohlelo lokukhokha kwabafundi, uthe bahlala njalo benenkinga yabazali abafuna ukuzokhokha esikhungweni ngqo uma kubhaliswa ekubeni bengakhokha nakunoma yiliphi igatsha lebhange elisetshenziswa yinyuvesi.
“Lokhu kusinikeza inkinga enkulu yolayini abade abangapheli. siyacela abazali basebenzise amabhange ukuze sinqande ukugcwala okuba sesikhungweni uma sekukhokhwa,” kusho uKunene.
Abazali abaningi abebekhona bebekhathazeke kakhulu ngendaba yokwesekwa ngemali, ikakhulukazi ezinganeni ezinemiphumela emihle, ukudla nezindawo zokuhlala.
UNkk Bongekile Mkhize ukhale ngokuthi unabazukulu ababili asebebhalisile kodwa abangenayo indawo yokuhlala.
“Ngiyikhokhile eyokubhalisela izifundo kodwa eyokukhokhela indawo yokuhlala anginayo. Lezi zingane uma zizohlala emqashweni izongiklinya leyo mali ngoba azinabazali ngizikhulisa ngedwa,” kuchaza uNkk Mkhize.
UNksz Nonjabulo Mgabhi yena ucele ukuchazeleka ngohlelo lokudla kubafundi abahlala ngaphakathi.
UMnuz Kunene weluleke abazali ngokuthi noma kungathiwa abafundi bayakuthola ukwesekwa yisikhwama sokubakhokhela, iNSFAS, kumele bazilungiselele ukuthi ngeke bakhokhelwe zonke izindleko.
“Baningi abafundi abadinga lolu sizo kodwa imali iyashoda, ngakho kuyenzeka kukhokhwe ingxenye yezindleko bese kufanele ukuthi umzali aqedele okusele,” kuchaza uKunene.
USolwazi Mazibuko uthe umhlangano wokuqala waba nezithelo ngoba abazali sebeyabathinta ngocingo nange-email bebuza ngezinhlelo zabo.
Noma umhlangano uqhubeke ngempumelelo kodwa isibalo sabazali besisincane. uSolwazi Mazibuko uthe kungenzeka ukuthi usuku abalukhethile belunezinto eziningi ezenzekayo.
Uthe emhlanganweni wokuqala abazali babephume ngezinkani. Uthe bahlela ukwenza ucwaningo lokubheka ukuthi abazali bayasibona yini isidingo salo mhlangano.
Services


text:
'Ngiyaphela yizimpama zomyeni wami osashona'
2012-12-03 14:05
Umzinto - Imishado eminingi kukholakala ukuthi ihlelwe emazulwini kodwa uNcengani Mlambo waseMqangqala eMzinto, uthi ukholwa wukuthi owakhe wahlelwa esihogweni uqobo.
UMlambo utshele iphephandaba iDaily Sun wathi umyeni wakhe wayemhlukumeza esaphila, uthi namanje engasekho uyafika ebusuku amshaye.
“Wangiphula umoya wahamba wayoshada unkosikazi wesibili ngaphandle kokubonisana nami. Wangishiya nezingane ezintathu, ubengasithumeleli ngisho imali, manje ngoba eseshonile uyafika angimuhluze njalo ebusuku ethi angibuyele kubo. Ngokwami lo mshado wawuyisiqalekiso," kusho uMlambo.
Lo mama oneminyaka engu-40 ubudala useneso elilodwa, uthi odokotela ezibhedlela iMshiyeni Memorial naseGJ Crookes bamtshela ukuthi iso lakhe lilimele kakhulu kumele likhishwe afakwe umabuli.
“Besishade iminyaka mhlampe engu-20, washona ngo-2010. Manje uyafika ekhaya azongitshela ukuthi angibuyele kubo ngenze umsebenzi wokubuyisana."
Umama kamufi akafunanga ukukhuluma nephephandaba.
“Lolu wudaba lomndeni, bekungamele umakoti aze akhulume nani," esho etshela abezindaba.
USihlalo wenhlangano iKZN Traditional Healer uSazi Mhlongo, uthi uMlambo kumele asheshise enze okushiwo ngumyeni wakhe, izinto zingaze zonakale kakhulu.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
SIMPHIWE NDWANDWE
neSAPA
UGCINE emisiwe emsebenzini izolo okhulumela uphiko oluzimele lwabaphenyi ngaphansi kwe-SAPS ama-Hawks, uMcIntosh Polela kulandela ukuphawula kwakhe enkundleni yezokuxhumana i-Twitter ngendlela eyachazwa ngokuthi ikhombisa ukudelela umculi uMolemo “Jub Jub” Maarohanye futhi ibukela phansi isikhundla asiphethe.
Umiswe izolo kodwa abaphathi bamaphoyisa behlulekile ukuchaza ukuthi umisweleni.
UBrigadier Phuti Setati, wamaHawks, uthe lolu daba ngolwangaphakathi ngakho ngeke baze badedele iminininmgwane eminingi.
Walile futhi ukuphawula ngombiko ophume ephephandabeni laseGoli, iBeeld, elibhale ukuthi ukumiswa kukaPolela kuqondene ngqo nomlayezo weTwitter lapho ayehlekisa ngomculi uJub Jub ngemuva kokulahlwa ngamacala okubulala.
Ngesikhathi Isolezwe lithinta uPolela izolo ntambama ubuze intatheli ukuthi emsebenzini wayo ziyakhulunywa yini izinto zangaphakathi nabantu bangaphandle.
Ngesikhathi etshelwa ukuthi ukumiswa kwakhe kuyadinga ukwaziwa wumphakathi ngenxa yokuthi usebenzela isikhungo sikahulumeni, uvele wavalelisa isigubhukane maqede wavala ucingo engacacisanga ukuthi kanti ngempela yini lena eyenze wamiswa.
UPolela wabhala kwi-Twitter ngemuva kokuphuma kwesigwebo lapho ayebika khona ukuthi uJub Jub uzoqeda ubusuku bakhe bokuqala ejele, wenqatshelwe ibheyili ngemuva kokulahlwa ngamacala okubulala, ukuzama ukubulala nokushayela edle izidakamizwa.
Ngemuva kwesikhashana uPolela wabuye waqubuka futhi kwiTwitter lapho wabhala wathi: “Ngethemba ukuthi abalandeli bakaJub Jub bamnikeze ujeke kaVaselina ukuze awuphathe ejele.”
Wabuye waxolisa uPolela ngokubhala lokhu kwiTwitter wathi ubezikhulumela nje engaqondile ukuhlukumeza abathile. Ngemuva kwezinsuku ezimbalwa kwabuye kwaqubuka abakwa-Nando’s ngesikhangiso sabo lapho babesebenzisa okwashiwo nguPolela ukudayisa imikhiqizo yabo.
UPolela waqashwa ngemuva kokuhlala isikhashana engasebenzi kulandela ukuphuma kwakhe kwa-SABC kanti phambilini wayesebenza e-eNews osekuyi-eNCA esakazela namazwe angaphandle.
Usanda kubhala incwadi egeqa amagula ngempilo yakhe noyise ethi My Father My Monster.
Services


text:
Kusule inhloko yezokhetho eZimbabwe
2013-02-13 14:02
Harare - Inhloko yezokhetho eZimbabwe yesulile esikhundleni sayo ngaphambi kokhetho olubalulekile oluzobanjwa kulo nyaka, ikhale ngokugula, kubike abezindaba ngoLwesithathu.
Ijaji eselathatha umhlalaphansi uSimpson Mutambanengwe wathatha lo msebenzi ngoMashi 2010, ngemuva kweminyaka emibili uMugabe enqobe ukhetho olwaluhambisana nokuchitheka kwegazi kanye nokwesabisa.
Ukhetho lwaholela ukubeni nokukhala okuningi emazweni omhlaba kanye nengcindenz eyaphoqelela uMugabe ukuba akhe uhulumeni wobumbano.
"Unike uMengameli Robert Mugabe incwadi yakhe yokwesula, wayamukela uMengameli. Isizathu sokwesula kwakhe sidalwe yisimo sakhe sempilo," kucashunwe uNgqongqoshe wezobuLungiswa uPatrick Chinamasa esho kanje ephephandabeni iHerald.
UChinamasa uthe usaxoxisana noMugabe kanye nembangi yakhe enguNdunankulu uMorgan Tsvangirai ukuze bathole okulungele ukungena kulesi sikhundla".
Izwe laseZimbabwe kulindeleke ukuba livotele uMthethosisekelo kuphinde kubanjwe nokhetho ngasekupheleni konyaka, okuzobe kusho ukuphela kukahulumeni wezimbangi, kodwa alikabekwa usuku.
Amaqembu amabili amakhulu – elikaMugabe iZANU-PF nelikaTsvangirai iMovement for Democratic Change – asezwakalise ukuthi bayawuseka uMthethosisekolo ochitshiyelwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Abalimi endaweni ezitshiyeneyo zelizwe bathi lokhe bengatholi imvundiso yeAmmonium Nitrate ukuze benqabele ukutota emasimini ngenxa yezulu elina okungapheliyo.
Izakhamuzi zeBuhera esabelweni seManicaland, lezinye ezihlala eSilobela esabelweni seNkabazwe, eMatabeleland North, Mashonaland West kanye leMatabeleland South zithi zithwele nzima ngokudinga imvundiso yeAmmonium Nitrate.
Zithi imvundiso le kayitholakali eziphaleni zeGrain Marketing Board loba nje ikhona kwezinye izitolo lapho ethengiswa khona ngentengo ephezulu.
Isaka elilodwa lemvundiso libiza amadollar alitshumi lanhlanu - $15 kusiya kumadollar angamatshumi amabili - $20.
Abalimi abanengi bathi kabenelisi ukuthenga imvundiso le.UMnu. Zwelithini Gabula omunye wabalimi ababhekane lodubo lolu eGwanda esabelweni seMatabeleland South uthi kunzima ukuthola imvundiso le kwele Zimbabwe.
Ingxoxo Esiyenze LoMnu. Zwelithini Gabula
Umnu. Everson Ndlovu ingcwethi kwezokuthuthukisa inotho kazulu uthi sokumele abalimi basebenzise imvundiso yomdabuko ukwenzela ukuthi benqabele ukutota emasimini abo.
Ingxoxo Esiyenze loMnu. Everson ndlovu


text:
MLUNGISI GUMEDE
WESULWE izinyembezi zeminyaka umphakathi waseKwandeni owakhe ngaphandle kwelokishi laseMpumalanga ngemuva kokufakelwa ugesi okokuqala empilweni yawo.
Lo gesi wamakhadi uvulwe ngokusemthethweni ngempelasonto. Lo mphakathi ubusebenzisa amakhandlela, abanye besebenzisa ugesi wezinyokanyoka iminyaka engaphezu kwengu-20 ngesikhathi besalinde ukuthola usizo.
Amakhansela amabili e-ANC elinye elingasekho emhlabeni uMnuz Fashi Ngcobo noMnuz Njabulo Ntanzi ehluleka ukufakela lo mphakathi ugesi ngoba ethi indawo ohleli kuyo ayiveli kwibalazwe likamasipala.
Lolu sizi lweminyaka abantu bengenawo ugesi beluhambisana nezigameko ezimbi njengoba ugesi womkokotelo ukule ndawo usubulale abantu nemfuyo.
Esinye sezigameko esikhumbulekayo wukushona kwengane encane eyashaywa wugesi womkokotelo ngesikhathi ibelethwe ngudadewabo.
Ilungu lo mphakathi, uMnuz Thinabantu Gwala, lithe bese belilahlile ithemba lokuthi bayoke bafakelwe ugesi.
“Kade kwasa kudlalwa ngathi kuthiwa ngeke sifakelwe ugesi ngoba indawo yethu ayiveli,” kusho uGwala.
Elinye ilungu lomphakathi, uMnuz Sanele Mgwaba, lithe okubuhlungu wukuthi baningi asebeshonile belwela indaba kagesi abangeke besakwazi ukuthokoza kanye nabo njengoba uze wafakwa.
Ikhansela lendawo, uMnuz Nkosiphendule Dlamini, lithe bekuhlale kuyisilonda kulona ukubona abantu baseKwandeni bengenawo ugesi, lazitshela ukuthi uma likhethwa njengekhansela lizoqala ngabo libasize.
UDlamini ubonge umphakathi waseKwandeni ngokubekezela wangasebenzisa udlame ukuphoqa ukuthi ufakelwe ugesi.
“Ngifisa ukuthi nabanye bakwezinye izindawo bafunde ukuthi kuyabekezelwa uma ulinde intuthuko,” usho kanje.
Ngaphandle kukukhanyisa ugesi, uDlamini uvule nomuzi wesibonelelo ohlonyulwe wumndeni wakwaLatha ngemuva kokuthi umuzi wawo wabhidlizwa yizikhukhula.
IMeya kaMasipala weTheku, uMnuz James Nxumalo, ibongele umphakathi waseKwandeni wathembisa ukuthi kuningi osazokuzuza ezinhlelweni zentuthuko. UNxumalo uthe okunye abazokulungisa wukukhanyisa imigwaqo ngenhloso yokunciphisa izinga lobugebengu.
Services


text:
BAWINILE NGCOBO
SESENYUKE safinyelela kwabayisithupha isibalo sabashone ngenxa yesehlakalo sokuhlasela eMankwanyaneni, eShowe ngempelasonto.
Iphoyisa elingagunyaziwe ukukhuluma nabezindaba liqinisekisile ukuthi kushone omunye obelaliswe esibhedlela eNgwelezane izolo okuthiwa wayehamba nequlu elahlasela.
Igama loshonile belingakadalulwa kuze kwaziswe izihlobo.
Esehlakalweni sangoMgqibelo kwashona oMnuz Khulekani Luthuli, Sfiso Luthuli, Maqhinga Mthethwa, Sphiwe Mthethwa noHlanganani Mgenge okuthiwa babehamba nebutho elalihlasela.
Ababekhona kwenzeka lesi sigameko bathi ababehlasela, bagcina sebedubulana bodwa yingakho kwagcina kushone bona.
UNgqongqoshe wezokuThutha, ukuPhepha nokuXhumana koMphakathi KwaZulu-Natal uthi kuzogcina kutshalwe amasosha eNgudwini, eShowe uma kuwukuthi ukuhlaselana kwabantu akunqandeki.
UMnuz Willies Mchunu ehambisana noKhomishana wamaPhoyisa esifundazweni, uLt General Mammonnye Ngobeni, nabaholi bakule ndawo nomphakathi babe nomhlangano ngoMsombuluko emuva kwesigameko sokufa nokulimala kwabantu ngesikhathi kuhlaselwa umuzi wakwaKhuzwayo lapho kwakunomemulo khona ngoMgqibelo.
Okhulumela uMchunu, uMnuz Kwanele Ncalane, uthe uma kungapheli lokhu kubulalana kwabantu eNgudwini, uMchunu uzoxhumana noNgqongqoshe wamaPhoyisa kuzwelonke ukuze acele ukuthi kube ngamasosha aqapha isimo.
“Izimpi zakule ndawo zindala futhi azipheli. Kuthi noma kubonakala ukuthi amaphoyisa asezinqandile kodwa kube khona abantu abavele bayiqale phansi,” kusho uNcalane.
Uthe inkinga wukuthi le ndawo inamagquma nezintaba okwenza kungabi lula ukuthi kufinyeleleke kalula kuyo.
“Sitholile ukuthi namaphoyisa ayakhala ngobubi bomgwaqo okwenza ukuthi kube nzima uma esebiziwe ukuthi afinyelele kwezinye izindawo. Nomphakathi uyakhala ngokuthi noma kushoniwe awukwazi ukuyisa izidumbu emakhaya noma zilandwe njengoba nalaba abashone ngempelasonto izidumbu zabo zilandwe ngendiza enophephela emhlane,” kuchaza uNcalane.
Uthe uMnyango uzobheka ukuthi ingalungiswa kanjani indaba yomgwaqo wakule ndawo ukuze kube lula ukuthi kufinyeleleke kubantu uma kukhona okwenzekayo.
UNcalane uthe bafuna ukuthi kususwe zonke izibhamu ezikuleya ndawo ngoba kuyabonakala ukuthi noma ezinye sezashaqwa ngamaphoyisa phambilini kodwa ziseningi ezisaphathwa ngamlungu omphakathi.
UColonel Jay Naicker wamaphoyisa esifundazweni uthe bathungatha okuthiwa wayehola ibutho elalizohlasela.
Services


text:
Izakhamizi zeHarare Ziyala Uhlelo Lwe Medical Aid
Loluhlelo luzaphathisa izakhamizi ezingamalunga ukuba zithole usizo ezibhedlela zekhansili lapho zehlelwe ludubo kwezempilakahle nxa zihlawula amadola amathathu ngenyanga.
Harare Town Council
Chris Gande
01.05.2014 19:51
WASHINGTON DC—
Inhlanganiso yezakhamizi, eye Combined Harare Residents’ Association isisole umanisipala wedolobho leHarare ngokufuna ukusungula uhlelo lokutholisa izakhamizi usizo lokwelatshwa, iMedical Aid Scheme, ngoba izakhamizi zingabuzwanga imbono yazo.
Loluhlelo lukhangelelwe ukuphathisa izakhamizi ezingamalunga ukuba zithole usizo ezibhedlela zekhansili lapho zehlelwe ludubo kwezempilakahle nxa zihlawula amadola amathathu ngenyanga.
Umgcinisihlalo wekhomidi yezempilakahle, uMnu. Charles Nyatsuro utshele iphephandaba le The Herald ukuba amalunga aloluhlelo ayabe elalo ilungelo lokuyadinga uncedo kwezinye izibhedlela ezingasizo zikamanisipala nxa zehlulekile.
Kodwa unobhala jikelele wenhlanganiso ye Combined Harare Residents’ Association, uNkosikazi Beatrice Ngwenya utshele uChris Gande weStudio Seven ukuthi nxa umanisipala engabuzisinga izakhamizi kabasoze bamukele loluhlelo.
Ingxoxo loNkosikazi Beatrice Ngwenya


text:
Kuzodilizwa abavukuzi eFlourspar
2012-10-19 16:32
Johannesburg - Balinganiselwa ku-220 abasebenzi basemayini iFluormin's Witkop fluorspar, eNorth West, abazodilizwa uma kuphela unyaka, kusho inyunyana yabasebenzi iSolidarity.
Inyunyana ithi imayini lena inabasebenzi abangu-225, abangu-38 kubona bangamalungu enyunyana iSolidarity.
Imibiko ithi imayini izama ukwehlisa umkhiqizo, ngalokho iyaphoqeka ukuthi idilize abasebenzi.
Isikhulu kwezezimali enkampanini uJohn Cronje, ukuqinisekisile ukuthi kukhona abasebenzi abazodliwa yizembe, umkhulumeli weSolidarity Moira-Marie Kloppers uthe inyunyana isazohlangana nenkampani kukhulunywe ngokudilizwa kwabasebenzi.
"Uma kukhulunywa nabasebenzi ngezindaba zokudiliza, kumele kuqalwe kubhekwe kuqala ukuthi ayikho yini enye indlela ekungenziwa ngayo kuvinjwe ukudiliza," kusho isitatimende sikaKloppers.
"Abasebenzi bazobhekana nokhisimusi omnyama," kusho uKloppers
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
BABALO NDENZE
UMHOLI weDemocratic Alliance (DA) uNkk Helen Zille (osesithombeni) uthi iqembu lakhe ngeke liyibuyise imali elanikelelwa yona wumndeni wakwaGupta, ongabaphathi bephephandaba i-The New Age.
UNkk Zille uthe ngeke ibuyiselwe emuva le mali ngoba ayikho into embi ngokuthi osomabhizinisi banikele ngemali emaqenjini epolitiki.
Uthe akubona ubuxoki ukwamukela umnikelo kwabakwaGupta ekubeni ebe egxeka uhulumeni ngokuxha-sa isithangami esihambisana nesidlo sasekuseni esihlelwa yiThe New Age.
Ngeledlule uNkk Zille washaya ungqimphothwe wahoxa esithangamini saleli phephandaba ngemuva kwemibiko yokuthi izinkampani eziphethwe nguhulumeni zifaka izigidi zemali ukuxhasa lesi sithangami.
“Into embi ngukuthi uhulumeni usebenzisa kabi amandla onawo ukunikeza imali osomabhizinisi adlelana nabo bese lokhu kufihlwa ngokuthi wuxhaso. Uma ungangitshengisa noma yikuphi lapho uhulumeni weDA sewake wenza khona lokhu, ungangibiza ngexoki,” kusho uNkk Zille.
Ngokombiko wephephanda elinguzakwabo weSolezwe, iThe Weekend Argus, uNkk Zille waya emzini wakwaGupta oseSaxonwold, eGoli, ngo-2011 ukuyobanxenxa ngomnikelo kanti kuthiwa waphuma nesheke.
Phambilini i-ANC yazibophezela ukubuyekeza ukuxhaswa kwamaqembu epolitiki kodwa awukabi bikho umthetho ocacisa ngemibandela.
I-DA ingelinye lamaqembu ayiswa enkantolo yi-Idasa ngoba ifuna idalule ukuthi uxhaso lwezimali ilutholaphi.
Services


text:
Amaphoyisa axwayisa abesifazane eMtuba
2012-11-27 08:17
Nothando Ndlovu, The Witness
Durban - Kusolakala ukuthi kudlwengulwe abesifazane abathathu baseMtubatuba ngempelasonto, kwase kuboshwa amadoda amabili ngalezi zigameko.
Okhulumela amaphoyisa uCaptain Jabulani Mdletshe ube esexwayisa abesifazane njengoba kuza isikhathi samaholidi ukuba bahlale bephephile ngaso sonke isikhathi.
“Kunabesifazane abaya ezindaweni zokucima ukoma nasemakilabhini ngoba befuna ukuthengelwa utshwala abantu besilisa.
“Ngemuva kokubathengela utshwala abesilisa babe sebefuna ukulala nabo ngenkani, uma kungukuthi bayanqaba bese beyabadlwengula.
“Siyala abantu, ikakhulukazi abesifazane, ukuba bazithokozise emakhaya njengoba kuza amaholidi, bangabi uvanzi," kusho uMdletshe.
- Landela
IzindabaNews24 kuTwitter
- The Witness


text:
LUNGI LANGA
SEYIZOBA lula impilo kubantu abaphila negciwane lengculazi njengoba sebezokwazi ukuphuza iphilisi elilodwa nje vo ngosuku.
UNgqongqoshe wezeMpilo kuzwelonke, uDkt Aaron Motsoaledi (osesithombeni), uthe kusukela ngo-Ephreli ngonyaka ozayo amaphilisi okuthithibalisa lesi sifo asezoshintsha ezibhedlela zakuleli njengoba abantu sebezothola amaphilisi azobe ehlanganise amaphilisi amathathu kodwa okuzoba yiphilisi elilodwa. Ugqamise ukuthi nabesifazane abakhulelwe bazothola le mishanguzo eyiphilisi elilodwa.
“Kuzohlinzekwa ngamaphilisi amathathu enziwe yiphilisi elilodwa. Lokhu kuzokwenza ukuthi abantu baphuze iphilisi elilodwa ngosuku kunokuthi baphuze amaphilisi amathathu,” kusho uMotsoaledi.
Uthe lokhu kuzokwenza ukuthi kube lula kubantu ukuqhubeka nemishanguzo yabo. Kuzohlanganiswa amaphilisi amathathu asetshenziswa ekuthithibaliseni ingculazi okuyi-tenefovir, emtricitabine ne-efavirenz. Ithenda yokuhlinzeka ngaleli philisi inikwe izinkampani zemishanguzo ezintathu, i Aspen Pharmcare, Cipla Medro, neMylan pharmaceuticals.
Phezu kwalokhu uMotsoaledi uthe bakwazile ukwehlisa imali yale thenda ngo-R2.2 billion.
Uthe bekulindeleke ukuthi iNingizimu Afrika ikhokhe imali engu-R8.1 billion kule thenda yagcina iyehlise yafika ku-R5.9 billion eminyakeni emibili.
Lokhu sekushayelwe ihlombe yizinhlangano ezilwela amalungelo abantu abaphila negciwane lengculazi.
UNksz Lihle Dlamini we-Treatment Action Campaign uthe bakubona kuyindlela ezosiza abantu ukuthi bakwazi ukuqhubeka nemishanguzo yabo.
Uthe kuqala abantu bebeba senkingeni yokuphuza imishanguzo eminingi ngosuku olulodwa obekwenza ukuthi abanye bagcine bengayilandelanga kahle imigomo yokuthatha imishanguzo.
“Esikubongayo wukuthi uNgqongqoshe uxoxisene nazo zonke izinhlaka ngaphambi kokuthatha isinqumo sokukhipha ithenda yokuhlinzeka ngemishanguzo. Lokhu kwenze ukuthi izinto ebesikade sikhala ngazo njengakho ukuhlinzekwa kwephilisi elilodwa elizothathwa ngabantu abaphila negciwane lengculazi,” kusho uNksz Dlamini.
UDkt Gilles van Custem wenhlangano eqwashisa ngesifo sengculazi, iMédecins Sans Frontières/Doctors Without Borders (MSF), uthe bayazijabulela lezi zindaba njengoba sekuzokwenza kube lula kubantu abaphila negciwane ukuthi bathathe imishanguzo yabo.
Services


text:
Uza kuleli uJustin Bieber
2012-11-22 14:02
Cape Town - Umculi wodumo noseke waziqoqela inqwaba yezindondo uJustin Bieber kulindeleke ukuthi atheleke eNingizimu Afrika ngonyaka ka-2013, uhlelelwe ukuthi acule emakhonsathini amabili kuphela, kubika iphephandaba iDie Burger.
Ngokusho kwephephandaba uJustin van Wyk wenkampani ehlela imicimbi iBig Concerts, upotshoze izindaba zokuza kukaBieber kuleli, ngesikhathi ekhuluma emcimbini obubanjelwe eMount Nelson Hotel, eKapa ngoLwesine.
UVan Wyk uthe okwamanje angeke akwazi ukuqinisekisa izinsuku uBieber azocula ngazo, nokho uthe amakhonsathi azokuba seKapa naseGoli kuphela.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- Channel24


text:
Abantu badinga imisebenzi - Ramaphosa
2013-01-11 11:02
Thamsanqa Magubane noNalini Naidoo, The Witness
Pietermaritzburg – Kumangale abaningi ngesikhathi iPhini likaMengameli we-African National Congress uCyril Ramaphosa ehambela abadayisi basemgwaqeni ethenga kubo, eMgungundlovu.
URamaphosa udlule ngaserenki yamatekisi eFreedom Square naserenki yase-Imbali, okuyilapho khona engungwe abagibeli bemlandela. Ubingelele abadayisi, abashayeli bamatekisi nabebezidlulela.
Labo abayingcosana abebengamazi, babuze kwabanye ukuthi ubani lo saziwayo. Lesi sikhulu sikhulume nabadayisi basemgwaqeni sababuza ngezinselelo ababhekana nazo ngesikhathi ethenga izithelo kubona.
“Ungibuze ngezinkinga esibhekana nazo ngamtshela ukuthi le ndawo engayinikwa umasipala ukuba ngidayisele kuyona isiyavuza,” kusho uNomathemba Ngubane, odayisa ukudla.
UClementia Duma, naye odayisa emgwaqeni, uthe ukuhlangana noRamaphosa kube yithuba eliyintokozo. "Ngimazela kumabonakude kodwa manje ngimbone ngawami. Ufike kahle njengoba nogesi singenawo nje.”
UDuma ukhulume noRamaphosa nge-ANC. "usimemele ukuba siye embuthaneni we-ANC ngase ngimbuza ukuthi uzokhuluma yini, uthe kuzokhuluma kuphela uMengameli uJacob Zuma.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- The Witness


text:
IBhakabhaka liyayivuma induku
2013-02-25 10:05
Johannesburg - Ngemuva kokuthelwa ngehlazo lokushaywa ngo 4-1, yiqembu elingaziwa iMaluti FET College, koweNedbank Cup, i-Orlando Pirates isivume induku yathi kumele "yenyuse amasokisi".
Umbiko weKickOff uthi umqeqeshi uRoger de Sa ushiye ngaphandle abadlali abayizethenjwa yadlalisa uBheki Nzunga, Ayanda Gcaba, Lehlogonolo Maselesa, Onyekachi
Okonkwo kanye noRudolf Bester, nokuyinto engalisizanga neze iqembu njengoba ligcine ngokuthi likhishwe kweyeNedbank.
Unozinti weBhakabhaka uSenzo Meyiwa uthi iqembu lifunde isifundo esibuhlungu, kwathi u-Oupa Manyisa okunguye oshaye elokubika, wathi abadlali bebengenako ukuzimisela okuphelele.
“Ukudlala kweqembu kushiye imibuzo eminingi ekumele abadlali baziphendule yona. Kumele kushintshe ukwenza uma iqembu selidlala neMoroka Swallows ngoLwesibili,” kusho isitatimende seqembu ku-website yalo.
“Akwanele ukuthi kugcine ngokuthi kuthiwe iqembu belingazimisele lidlala neMaluti. Oshampeni bendebe ka-2010 bahlulwe yiqembu elingekho neze ezingeni labo."
Kumanje ezikaMagebhula zilele isibili kwiligi yePremiership, ngemuva kweKaizer Chiefs ephambili ngomdlalo owodwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Sekufe amakhulu odlameni eSudan
2012-10-17 07:31
Khartoum - Bangaphezu kuka-600 abantu abashone odlameni oluqubuke emadolobheni amabili aseSudan, asemngceleni neSouth Sudan ngonyaka ofile, kusho isikhulu ngoLwesithathu.
Udlambedlu phakathi kwamasosha aseSudan namavukelambuso eSPLM-North
lwaqubuka edolobheni elikhiqiza uwoyela eSouth Kordofan ngoJuni 2011, ngemuva nje kancane kokuthi iSouth Sudan ithole uzimelejeqe.
Udlame lwase lubhebhetheka ngoSepthemba 2011 luya edolobheni iBlue Nile.
Lokhu sekuphoqe inqwaba yabantu ukuthi babaleke bashiye amakhaya bo.
- Landela
IzindabaNews24 kuTwitter
- Reuters


text:
MTHOKOZISI MNCUSENI
UHLELA ukugugela kuBlack Leopards ukaputeni wayo uMongezi Bobe osehole leli qembu njengesibani elisusa kuNational First Division (NFD) waze walifaka lapho kunoju khona ku-Absa Premiership.
Lokhu kushiwo nguyena lo mdlali obegqame cishe ukubedlula bonke kuLeopards kumasizini amabili edlule. Lokhu sekwenze amaqembu e-PSL amzingela uthuli lo kaputeni okwazi ukuqhamuka kuyona yonke inkundla uma edlala. UBobe ufunwa yiMoroka Swallows nePlatinum Stars.
UBobe (31) uthe akayena umuntu obakhohlwayo abamenzela okuhle okwenza angaziboni eshiya kuLeopards emcoshe elaxaziswe okwenyongo yenyathi yiMpumalanga Black Aces ngo-2008.
“Kuyangikhuthaza ukunconywa engikuthola kubalandeli nakubadlali bakwamanye amaqembu. Engikwenzayo ngikubona kuyindlela ekahle yokukhokhela usihlalo weLeopards (uDavid Thidiela) onginike umsebenzi ngingenalutho. Angiyi ndawo,” kusho uBobe.
“Ngiyazi ukuthi akhona amaqembu afaka izicelo ngami kodwa yimina engiyalela abaphathi bami ukuthi bangalaleli lutho ngoba nginesifiso sokugugela kuLidoda Duvha.”
UBobe usenenkontileka yonyaka owodwa ekuleli qembu futhi uyafunga ukuthi uzophinde ayivuselele.
Lo mdlali uveze nokuthi uhlela ukuhlala phansi noThidiela baxoxe ngekusasa lakhe uma esewabeke ethala amakhokho.
“Nginesiqiniseko sokuthi ngeke abe nenkinga usihlalo uma ngimcela ukuba angiphendlele isikhundla eqenjini uma izinsuku zami zokugijima enkundleni seziphelile njengoba sekusondele.”
ILeopards izobhekana ne-Al Merreikh yaseSudan ku-Last 16 yeConfederations ngoJuni 29.
Ebuzwa ngesimo esifana nesangonyaka odlule abazithola bekusona lapho kufanele balinqamule phakathi ikhefu labo ukuze bezoqala amalungiselelo eConfederations Cup, uthe izinto zihlukile kulokhu.
Ngalesi sikhathi ngesizini edlule iLeopards ibidlala eyama-Play Offs abezocacisa ngeqembu elizokhushulelwa esigabeni esikhulu okwenze yaba nesikhathi esincane ukuzilungiselela ukudlala kuPremiership okubonakale ngokuthi iphunyuke sekuvalwe amehlo ezembeni kule sizini esanda kusongwa.
“Asikhathazekile neze. Iqiniso wukuthi siyakujabulela ukuhamba ibanga kuConfederations Cup ngoba lokhu kuqinisa abadlali bethu ukhakhayi. Ukube kuya ngabadlali ngabe bavale isonto elilodwa okuyizinkomba zokuthi bazimisele kangakanani ngalo mqhudelwano. Ngesizini ezayo sizobe siyiqembu eliqine kakhulu kunaleli ebesiyilona kule edlule ngenxa yokudlala kuConfederations Cup,” kusonga lo mdlali osaphumule nomndeni wakhe eRandfontein, eGoli.
Services


text:
MDU NCALANE
SIZOSUSA inkulumo mpikiswano eshisa phansi engqungqutheleni ka-53 ye-African National Congress (ANC), eqala ngeSonto eMangaung, isiphakamiso sesifundazwe iWestern Cape, sokuthi ubuholi obuzokhethwa bube yisigungu esiphezulu buhlale iminyaka eyishumi esikhundleni kweyisihlanu.
USihlalo kaKhongolose kulesi sifundazwe uMnuz Marius Fransman uthi bazosiphusha lesi siphakamiso kodwa ngeke siqale kulobu buholi obuzokhethwa manje. “Uma ubheka indlela izwe okumele lithuthuke ngayo uyabona ukuthi kuncike kakhulu eqenjini elibusayo uKhongolose. Okwenzekayo njengamanje wukuthi kukhethwa ubuholi bube nemibono emihle, buyifake kuhulumeni kuthathe isikhathi kulandelwa imigomo nemithetho ukuthi kuphasiswa leyo migomo, buyaqambe buyaphaphama ubuholi sekusele unyaka owodwa ukuthi benze umsebenzi. Lokhu sizokufaka ngaphansi kohlu lokubuyekezwa komthethosisekelo wombutho ngoba kungathinta nomthethosisekelo wezwe,” kuchaza uFransman ohlelweni lomsakazo wakwaSABC.
Umhlaziyi wezombusazwe uMnuz Bhekisisa Mncube, uthi lokhu kubukeka kuyiphupho elihle eminyakeni ezayo kodwa lesi siphakamiso ngeke silibone elidlalayo kule ngqungquthela.
“Uzokhumbula ukuthi iWestern Cape ihambisana nedlanzana eleseka ukushintshwa kobuholi futhi lesi siphakamiso asizange sifakwe nasengqungqutheleni yemigomo ngoJuni nonyaka, nokuzokwenza sikhahlelwe ekuseni eMangaung. Angisiboni sinikezwa ithuba ikakhulukazi njengoba sikubeka kucace ukuthi asifuni ukuthi kuqale ukusebenza kwaso ngalobu buholi. Uma ubheka iziphakamiso ezinhle njengalezi eziqala zizinhle zigcine sezephula inqubo yentando yabantu abaholi bagcine sebengondlovu kayiphikiswa ngoba beqhoshe ngokuhlala isikhathi eside ezikhundleni,” kusho uMncube.
Ephawula ngezinye iziphakamiso ezingase zishise kule ngqungquthela uMncube uthe aziziningi iziphakamiso ezizoshiya abantu bebambe ongezansi ngoba okuningi kwadlulwa kukho kwacwaningwa eMidrand. Uthe abantu abazolala ubuthongo emuva kwale ngqungquthela ngosomabhizinisi ikakhulukazi abasemkhakheni wezimayini ngoba le ngqungquthela izokhipha isiqiniseko sokuthi izimayini ngeke zifakwe ngaphansi kukahulumeni. “Uhlaka olwalufuqa lo mgomo weNationalisation of Mines, alusenamandla selwenziwa izimungulu. Kule ngqungquthela luzobe lumelwe yizithunywa ezingu-45 kuphela nokuwuphiko lwentsha lukaKhongolose. Osekusele manje wukuthi ingqungquthela inikeze umgomo ocacile wokufukula umnotho nozonikeza ithemba kubatshali zimali bakwamanye amazwe,” kuchaza uMncube.
Olunye udaba olungase lufe kule ngqungquthela olwake lwashisa ngoJuni olwesiphakamiso ebesiphushwa yiKwaZulu-Natal, sokuthi kuncishiswe amalungu okwengeza esigungwini esiphezulu sisuke ku-80 sehlele ku-60 khona kungene abaholi abanohlonze nabaqotho kuphela kulesi sigungu. IKwaZulu-Natal, isiyehlele ngezansi kulesi siphakamiso emuva kokubonisana nezinye izifundazwe.
“Lesi siphakamiso besivele singadala inkinga ngenxa yokuthi kuningi okumele kubhekelelwe emalungeni okwengeza. Akubona bonke abaholi abasohlwini oluzohlulwa abangasadingeki esigungwini salabo abazowina. Ukuba nesigungu esibanzi kwenza nalabo abasadingeka abangadliwa yizembe babhekelelwe njengoba kwenzeka nasengqungqutheleni yasePolokwane ngo-2007 sabona abaholi abafana noJoel Netshitenze, Nkosazana Dlamini-Zuma, nabanye ababe ngaphesheya bethola izikhala esigungwini sikaZuma,” kuchaza uMncube.
Omunye umgomo obhekwe ngamehlo abomvu ngowodaba lomhlaba njengoba uhulumeni esekucacisile ukuthi uhlelo olwaziwa ngeWilling Buyer Willing Seller, aluthanga shu ekubuyiseni nasekwabiweni komhlaba ngendlela. UMncube uthi le ngqungquthela kumele iphume nesu elicacile lokubuyisela umhlaba kubantu. “UMnyango wemiHlaba usuvele usuyikhiphile iGreen Paper ngodaba lomhlaba ikakhulukazi njengoba ngonyaka ozayo umthetho wokudliwa komhlaba wabantu abansundu owashaywa nguhulumeni wobandlululo, uzobe uqeda iminyaka eyikhulu njengoba washaywa ngo-1913,” kubeka uMncube.
Phakathi kwezinye iziphakamiso okuzothathwa izinqumo ngazo singabala udaba lwezemfundo oluseqhu-lwini kuhulumeni wakuleli kanti nezindaba zakamuva ezithinta lo mkhakha zizokwenza abantu babheke ngamehlo anzulu ukuthi kuzothathwa ziphi izinqumo ngezemfundo.
Services


text:
Welcome.
ingquza:
uban lo AMANDA ozenza ukuty wazi konke kule site umthetho wakhe uphila mpilon ehamba ekhangeza imthondo yabantu ekgcinen esephelelwe ushatin uyobe esefuna umshado eseyindlobho engasena golo
2014-09-01 05:16:24
bisexual:
bisexual daddies around durban who wanna have some fun with other guy...whatsaap me at 0844480681
2014-08-29 03:43:35
iqiniso:
mina ngikhalela uyise owadlala ngobuthongo bakhe eqhushalaza akha yena kanti bandla ukube lavedane lazilalela nje ikhehla langabhebha ngalobo busuku labhebha ngakusasa mhlambe kwakuyophuma ingane ehlakaniphile ewusomabhiznisi odumile.
2014-08-24 07:44:41
iqiniso@amanda:
musho kanje nawe uyangethusa phela amagolo ayasbhayizisa sometimes ugcina usuvaleke amehlo usugaxela ungaz kuphele nya ngawe
2014-08-24 07:40:14
amanda :
@iqiniso , amanga. mf2 ubani nje ongaba neskhathi sokubulala ulopholo we nebethole ewumkhondo ? uma afa kobe wabulawa ububha ngoba wayevele engofile esaphila ! ingakho nje indaba yakhe inganakiwe ubengenaqhaza or sasasa emphakathini ubefana njengenkukhu engena hhoko , ngikhalela unina
2014-08-23 17:03:40
iqiniso:
yini ukuth umkhondoza usashona? ngizwa beth wahlangana nenye intombazane yakulesite yath izombhebhisa kanti imakhele uzungu yambulala ihlangene nezimpintshi zayo koba kubi makunjalo ngempela.
2014-08-23 05:22:04
amanda:
igama ngisewuye u amanda
2014-08-23 02:51:03
amanda:
@Y Vele , cc or bhuti angaz noma uyayazi yini lento okuthiwa ischitho iyo le abakufake yona kumele uthole intelezi ugqume ugabhe kuphume lesidina esikuwo. ngoba nomuntu wakho I'm sure unaso nesakho yabo uma ungase uye emakethe bengakusiza ufakwe esamasimba usuzizwa ungamasimba
2014-08-23 02:49:45
amanda:
pmb man uyiphisi lenquza uhleze uyizingela nja kodwa awuyitholi sishimane sechalaha eliphinga amagolo onyoko! uhlulwa yin ukushela msunu kunalodoti ohambe uwunameka kwi chat room ! hambo thola umfazi uganwe slima ngeke wakhe umunwe ngesfebe osithole ngezithupha ! uyisahluleki nje sababa
2014-08-23 02:46:32
y vele:
kusuke kwenzenjan kukesisimo esinje, umuntu wam ngyamdinelwa nje mangbina ngyanyanya , akuvum nokuth ngmqabule naye if ezama ngyanqaba, sex ke yona sekphele 2mnths singayenz akuvum nje kim bt if engekho eduze kwam ngyamkhumbula bt if esekhona ngyamdinelwa nje
2014-08-22 23:08:11
nid help:
ngicela ningisize ngamacontact details ommeli oIssure idivorse ngokushesha chatworths sesiyangishisa lesicathulo plz bahlobo bami
2014-08-18 08:08:59
thandoh:
ay ngyezwa bakwethu tanx ngemibono yenu
2014-08-18 00:48:58
@thando:
thando nalo okphendulayo yakdukisa uthi hlala uthule ulinde hiv?? uhlaleleni uma ubona ukuth akasakfuni.okwesbili uwena owaylahla wakipita uthi usazokshadelani esekudle wadela for free. ingakho esganga usedelile uwena. mina ngith suka kyena mybe uma suhambile uzobona ukuth yakdinga
2014-08-16 00:25:55
pmb man:
bengsacela kufuniswa umama omdala ohlala yedwa engzomanelisa ngiwuphethe umthondo n ngyafa ukuqhanyelwa ngla pmb plz angdinge mali yakhe ngfuna sthokoze embhedeni angabi neskhwele mase ngnika abanye n uma engenankinga angeza nomngani wakhe plz 4ne m agent 0617142150
2014-08-15 23:41:32


text:
INTATHELI YESOLEZWE
UMENGAMELI waseNingizimu Afrika uJacob Zuma usole labo abagxeka iBafana Bafana yize bengakaze balikhahlele ibhola ngesikhathi evakashele iqembu likaGordon Igesund e-Orlando Stadium izolo ekuseni.
UZuma uhlangane neBafana ezoyifisela inhlanhla ngaphambi kokuqala kwe-Africa Cup of Nations (Afcon) ngempelasonto.
IBafana izovula lo mqhudelwano ngeCape Verde ngoMgqibelo eNational Stadium ngo-6 ntambama.
“Baningi abagxeka iqembu. Ngibatshelile ukuthi abanye babo (abagxekayo) abakaze balithinte ibhola. Abazi kunjani ukuba lapha,” kusho uZuma.
Ubekhuluma nabezindaba ephahlwe wuNgqongqoshe wezeMidlalo, uFikile Mbalula, ngemuva kokuhlangana neBafana eceleni.
“Size lapha ukuzobatshela ukuthi abakhululeke. Abangalaleli labo abagxekayo. Abadlale lokhu abakwaziyo,” kusho uZuma.
Umengameli uthe ucele ukuyibamba indebe ye-Afcon.
“Bengifuna ukuyizwa (indebe). Ukuyithinta kusho ukuthi kumele ngibe khona ngosuku lwamanqamu futhi siyithathe.”
Uveze ukuthi ugculisekile ngokuthi iqembu selikulungele ukudlala.
“Uma ulazi ibhola, kumele ubheke ukuthi zonke izindawo ziyasebenza enkundleni. Lokhu kuzokwenza ukuthi ukwazi ukushaya amagoli,” kusho uZuma.
Ngesikhathi uZuma engena enkundleni ukuyothatha izithombe neqembu, abadlali bamamukele ngengoma yakhe, ethi Awulethe Umshini Wami. Bamuphe nejezi leBafana elibhalwe igama lakhe.
UZuma ube eseyivala ngokunxusa iNingizimu Afrika yonke ukuthi yeseke iBafana ku-Afcon, ezophela ngoFebhuwari 10 okudlalwa ngawo owamanqamu khona eNational Stadium eGoli.
Ngemuva kokudlala owokuvula kule nkundla iBafana Bafana izobe isithuthela eThekwini, lapho izodlala khona ne-Angola ngoJanuwari 23 eMoses Mabhida Stadium bese izobhekana neMorocco kuyo le nkundla ngoJanuwari 27.
Uma lidlulela phambili kulo mqhudelwano lizodlala ama-quarterfinal ne-semi final khona eThekwini.
Services


text:
Injabulo kuzalwa izingane zonyaka
2013-01-01 15:50
Johannesburg - Zilinganiselwa ku-57 izingane ezizalwe eGauteng, ngemizuzu yokuqala kuqale unyaka ka-2013, kusho uMnyango wezeMpilo esifundazweni.
Esibhedlela iCharlotte Maxeka, kuzalwe izingane zamantombazane eziyisishiyagalolunye nabafana abayisithupha, kusho UNgqongqoshe woMnyango uHope Papo.
Esibhedlela eMamelodi kuzalwe izingane ezingu-11kwathi esibhedlela iChris Hani Baragwanath kwazalwa izingane ezingu-10.
UKafalong noYusuf Dadoo babe ngamawele okuqala ukuthi adedelwe aye ekhaya.
Esibhedlela iBetha Gxowa kuzalwe izingane ezine kwathi ezimbili zazalwa esibhedlela iSteve Biko.
"Sihalalisela bonke omama ababelethile namhlanje, sithi banakekele ngendlela abantwana babo,’ kusho isitatimende sikaPapo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
INTATHELI YESOLEZWE
SEKUQUBUKE imibuzo ngesinqumo sikaMasipala weTheku sokuqasha umphathi omusha eMnyangweni wezokuHlaliswa kwaBantu nokuThuthukiswa kweNgqalasizinda yize egubuzelwe yifu lenkohlakalo.
UMnuz Slindokuhle Hadebe ubemisiwe emsebenzini kusukela ngoJuni ngenxa yenkohlakalo yethenda ka-R612 million okusolwa ukuthi yaphuma ngesinxele kuMasipala wase Ekurhuleni lapho ebekade eyiNhloko khona ophikweni lwezaManzi nokuThuthwa kwemfucuza.
Kuthiwa uHadebe akawudalulelanga umkhandlu lolu lwazi ngesikhathi kunenhlolokhono. Isikhundla aqashelwe sona siholela umholo ka-R1.6 million ngonyaka.
Umholi we-DA kuMasipala weTheku uMnuz Tex Collins uthe njengoba sekwaziwa ngezinsolo zenkohlakalo uHadebe abhekene nazo Ekurhuleni kungakuhle ukuthi angabe esaqokelwa kulesi sikhundla. UCollins uthe kwaba isinqumo esibi ukuthi uHadebe angabadaluleli lolu lwazi ngesikhathi bemhloma ngemibuzo kwinhlolokhono.
“Ukumiswa kwakhe emsebenzini akungabazisi ukuthi ugubuzelwe yifu elimnyama yize kungaqinisekisiwe ukuthi uyathinteka emacaleni okukhwabanisa. Ngangivele ngimanqika ngaye kwasekuqaleni,” kusho uCollins ongadalulanga imininingwane yenhlolokhono ababenayo noHadebe.
IMeya yeTheku uMnuz James Nxumalo noCollins babengabanye babantu ababehloma ngemibuzo uHadebe ngesikhathi kunenhlolokhono.
IMenenja kaMasipala uMnuz S’bu Sithole uthe akubuzwe uNxumalo ngalolu daba.
Okhulumela uMasipala uMnuz Thabo Mofokeng uthe uNxumalo wayengazi ukuthi uHadebe umisiwe emsebenzini ngoba ephenywa ngamacala okukhwabanisa. “Sizosungula olwethu uphenyo ngenhloso yokuphothula uhlelo lokuqasha,” kusho uMofokeng.
IPhephandaba iSunday Times ngo-Agasti nonyaka libike ngenkampani iLesira-Teq eyanikwa ithenda ka-R614 million eminyakeni emihlanu edlule ukuthi ifake ama-meter amanzi komasipala abangu-11 phakathi kwaseGoli naseMogale City. Kwezinye izindawo amapayipi afakwa angu-40% kwabikwa ukuthi awasebenzi.
Lo mbiko wephephandaba uveza nokuthi le nkampani yanikwa isinyenyela ithenda yeminyaka emithathu ka-R205 million nguMasipala wase Ekurhuleni.
UMnuz Hadebe wamiswa emsebenzini nezinye izikhulu ezinhlanu. UMofokeng uthe yize uHadebe kuvunyelwene ukuthi avale isikhala esavuleka ngesikhathi kungavuselelwa inkontileka kaMnuz Derick Naidoo igama lakhe elivela embikweni wenkohlakalo iManase, kunemigudu okumele ilandelwe ngaphambi kokuthi uHadebe aqale umsebenzi wakhe.
“Kungalesi sikhathi-ke lapho sizoqala khona uphenyo lwethu lwangaphakathi ngodaba lukaHadebe,” kusho uMofokeng.
Okhulumela uMasipala wase Ekurhuleni uMnuz Simon Modiba uthe ngoJulayi bamisa emsebenzini izikhulu ezinhlanu ngenxa yokuphulwa komthetho onikezela ngamathenda omsebenzi.
“UMasipala wabamisa emsebenzini khona kuzoqhutshekwa nophenyo yingakho kwabizwa nabe-Special Investigating Unit ukuze kusheshwe. Bebehola umholo ogcwele yize bemisiwe emsebenzini,” kusho uModiba othe bebengazi ngesicelo somsebenzi esifakwe uHadebe kuMasipala waseThekwini.
Services


text:
BONISWA MOHALE
OSAZIWAYO bathi abaya kwiVodacom Durban July bangazikhathazi ngamakhaza ngoba ubumnandi obudidiyelwe kulo mcimbi kuzobagcina beshisa.
USthandwa Nzuza osakazela Ukhozi FM uthe uzobe egqoke ingubo yase-Afrolicious enombala obomvu ngoba uhambisana nendikimba.
Uthe uzwile abantu abazobe behambele i-Vodacom Durban July angeke bagodole ngoba ubumnandi buzobe bukuyo yonke indawo kusukela etendeni lase-Afro kuya kwele-Tourism KZN lapho kuhlangene khona abasakazi bakwa-SABC.
Umsakazi we-5 FM uDJ Fresh uthe uzobe ekhona kwi-Vodacom Durban July kodwa uzobe enandisa etendeni lalesi siteshi.
Mayelana nazobe ekugqokile, imenenja yakhe uTsholo ithe abalandeli bakhe bazobona ngoMgqibelo kodwa-ke akavamisile ukulandela imfashini.
Umculi oshisa izikhotha kulezi zinsuku uShota (Mnqobi Mdabe) uthe uzobe egqoke isudi enombala ompunga ukuze noma kuvela isikhathi sokuxoxa ngebhizinisi akwazi ukwenza lokho.
“Angiyena umuntu olandela imfashini kodwa-ke kwi-Vodacom Durban July ngizobe ngibukeka kahle ngigqoke isudi. Nginomuntu ongibonisayo ngezinto okumele ngizigqoke uTshepo. Ngingathi kubantu ngizobe ngiyindoda ehloniphekile,” kusho uShota.
Uthe uzobe esetendeni le-Afrotainment bese kuthi emuva komjaho anandise ezindaweni ezahlukene.
Umsiki wengqephu uMamsie Mkhwanazi ugqugquzele abantu ukuba bahambisane nendikimba ethi A Material World, bagqoke baqinise kakhulu ezimpahleni ezinombala obomvu noluhlaza.
Ezintweni zokuhloba uthe bangawakhohlwa ama-fascinator okuyizigqokwana ezincanyana nalezo ezino-lace.
Amacici uthe kufanele abe makhulu kube nobucwebe obuzokwenza ugqame eningini.
“Indikimba yalo nyaka ikhuluma ngokunakekela imvelo kodwa-ke akusho ukuthi ungazinakekeli ngoba iyakugqugquzela nokuthi uziveze ukuthi ungubani. Ufake ubucwebe, ubonakale ukuthi ukhona,” kusho uMamsie.
Services


text:
UMQEQESHI weMamelodi Sundowns uJohan Neeskens ugxeke izithenjwa zakhe ngokuphunyukwa kwaleli qembu yisicoco seligi ngesikhathi liguqiswa yiSuperSport United ngo-1-0 kowe-Absa Premiership eLucas Moripe Stadium, ngoMgqibelo ntambama.
ISundowns ngeke isasinqoba lesi sicoco njengoba sekucacile ukuthi umbango uphakathi kwe-Orlando Pirates neMoroka Swallows ngaphambi kwemidlalo yokugcina.
UNeeskens uveze ukuthi kade kwamcacela ukuthi lesi sicoco ngeke basidle uma laba abasibanga nabo beqhubeka nokuqoqa amaphuzu njengoba kade benza ekubeni ezakhe bezilokhu ziwadedela.
Akhala ngakho kakhulu uNeeskens wukuthi abadlali abethembele kubona yibona abamenzele phansi waze waphoqeka ukusebenzisa abafana abancane bona abasalambele ukudlala.
Phakathi kwabadlali abasolayo kuvele oKatlego ‘Killer’ Mphela obesephila ngokuhlala nodokotela esiwombeni sesibili seligi no-Elias Pelembe obemandla ngokuthola amakhadi aphuzi angenasidingo.
“Sikucacisile emzuliswaneni wokuqala weligi ukuthi siyayifuna kodwa kuthe uma sekubuywa ekhefini likaKhisimusi abadlali bami engibathembile baqala bangenzela izinto engingaziboni kahle. UPelembe ubethola amakhadi sengathi wenza ngamabomu kanti uMphela obeqhulula amagoli esiwombeni sokuqala ubehlale elimele. Ngiyaqonda ukuthi ukuthola ikhadi yinto eyenzeka ungalindele kodwa uma uzazi ukuthi ungumdlali omqoka kukhona okufanele ukwenze ukugwema lokho. Nokulimala ngokunjalo kuyingxenye yomsebenzi wethu kodwa kwesinye isikhathi umdlali othathwa njengomkhulu eqenjini ngokunjalo nakuBafana Bafana kufanele aqinisekise ukuthi udlala njalo.
Ngigcine sengiphoqeleka ukuthi ngisebenzise abadlali abancane bangikhombisa ukuthi bazimisele okuyikona okwenza ngaqhubeka nabo ngakhohlwa yilaba abanezinkinga. Uma usembangweni wesicoco isipiliyoni siyadingeka okuyinto ebesingasenayo,” kubalisa lo mqeqeshi.
Ngemuva komdlalo weSuperSport ngesikhathi ekhuluma kuthelevishini uNeeskens uthe nakuba ephatheke kabi kodwa akulahlwa mbeleko ngakufelwa futhi uzoqinisekisa ukuthi wenza izinguquko kubadlali ngesizini ezayo.
Ithuba lesicoco kuDowns kule sizini selisekutheni iziphindiselele kuSuperSport abazodlala nayo kowamanqamu eNedbank Cup ngoMeyi 26 e-Orlando Stadium kanjalo naMatsatsantsa azobe elwela isicoco sokuqala kule sizini kuwona lo mdlalo.
Services


text:
IMOTO: GT500 Cobra
BANCANE kakhulu abazokhumbula iShelby Cobra okwabe kuyimoto yomjaho namuhla okuphela iminyaka engu 50 yakhiwa.
Lokhu ngikusho ngoba kwabe kuyimoto yejubane kwazise abantu abaningi bakithi abawulandeli umdlalo wezimoto zejubane imotorsport.
Emizamweni yokubuyisa ishelby Cobra kwa Ford bakhiphe i-GT500 Cobra sports eyi 850-horsepower Supercharged V8.
Le moto noma kungaseyiyo icobra ngqo kodwa indlela ehlanganiswe ngayo kusuka phansi ize iphothulwe ithathe kakhulu kwi Cobra yeminyaka.
IShelby GT500 Cobra ka 2013 iyisikhumbuzo seminyaka edlule yezikhathi ze Cobra ezedlule. Isikhumbuzo sokuzalwa kwe Cobra sizohambisana nezinguquko eziningi ngoba angeke kugcine nje kuphela ngokuthi yakhiwe, kodwa kuzoshintshwa namagama emigwaqo ethize ezindaweni ezakhelene nemboni lapho ihlanganiswa khona eDevelopment Center eDearborn, Mich ibizwe nge Cobra. IShelby yiyo eyahlahla indlela ngokwakhiwa kwezimoto ezinejubane enkampanini yakwa Ford kusukela yethuliwe. Ezinye zalezi zimoto i- GT40 ne Mustang ezaqala ukwakhiwa phakathi nonyaka ka 1960.
ICOBRA ENTSHA
Le Cobra entsha yethulwe ngabakwa Ford Motor Company yethulelwa izikhulu eziphezulu zale nkampani lapho bekuhlangene khona izingqalabutho ezimotweni zejubane emcimbini obizwa nge Rolex Monterey Motorsports Reunion.
Kuzofiwa ijubane kule moto ngoba iyi GT500 850 horsepower kanye nenjini engu 4.0-litre Whipple supercharger.
Amasondo angemuva awugqinsi okuyenza ibambelele phansi yase ithi ukuvuleka ezikhaleni njengoba yakhelwe ijubane. Ngemuva inamapayipi amabili okungabuzwa ukuthi naku petrol iyazicaphunela.
Services


text:
Igesi ibulale abasebenzi abayisihlanu
2012-11-07 07:46
Bloemfontein - Kushone abasebenzi abayisihlanu bakaMasipala waseSol Plaatje, eKimberley, efemini iHomevale lapho kuhlanzwa khona amanzi, kusho isikhulu somkhandlu.
“Singaqinisekisa ukuthi kushone abasebenzi bethu abayisihlanu ngabo-12:45 ngoLwesibili," kusho okhulumela umkhandlu uSello Matsie.
Kuthiwa la basebenzi bahaqwe yigesi yohlobo lwe-methane.
UMatsie
uthi kubukeka sengathi laba abanye abasebenzi bazamile ukusiza umsebenzi wokuqala ngesikhathi nabo behlulwa yile gesi base beshona.
Kuzoba nophenyo ngalesi sigameko.
- Landela
IzindabaNews24 kuTwitter
- SAPA


text:
BONISWA MOHALE
KONKE sekumi ngomumo ngamalungiselelo ombukiso wezimoto omkhulukazi i-Top Gear njengoba sekufakwe nendawo yokuhlala abazobe bebukela emigwaqeni ehlukahlukene.
Uma uzitshela ukuthi lo mbukiso uzobe useMoses Mabhida Stadium kuphela khohlwa yilokho ngoba izimoto zizobe zibubula kuyo yonke migwaqo egudla ulwandle.
Kuzoba nembukiso omkhulu eMoses Mabhida lapho abethuli be-Top Gear uJeremy Clarkson, Richard Hammond no-James May bezobe bekhona.
Laba bethuli basuke bekutshela konke odinga ukukwazi ngezimoto kusukela enjinini yayo kuya kwezokuphepha.
Kuzobe kukhona ne-The Stig okungumuntu osuke egqokise okwabashayeli bezimoto ezincintisana kwi-Formula 1 okunguye ongasabi ukuhambisa okwedela kufa emgwaqeni.
Abazohambela lo mbukiso bazobhema bakholwe ngoba kukhona nendawo yokubuka izimoto ezibizayo ezizobe zikulo mbukiso.
Kuzobe kukhona cishe zonke izinkampani ezikhiqiza izimoto zizokhangisa ngemikhiqizo yazo emisha.
Amathikithi okubuka i-Top Gear asuka ku-R993 ayoma ku-R250 ashibhile kanti nomndeni uyabhekelelwa njengoba kukhona ithikithi lo mndeni elithatha abantu abadala ababili nezingane ezimbili ezineminyaka engaphansi kuka-12 abiza u-R1 750.
Kunemigwaqo ezovalwa kanti umbukiso wokuqala uzoba ngoMgqibelo ngoJuni 16 ngo-2 ntambama kuthi olwesibili lube ngo-7.30 ebusuku kuzoba esifanayo nangeSonto.
Services


text:
Uthuka izanya umndeni wobulewe
2011-10-03 14:12
Durban - Uhlalele ovalweni umndeni wowesilisa waseMaoti, eNanda okuthiwa udutshulwe washona ngomunye bebanga indaba yeKaizer Chiefs ne-Orlando Pirates, ngesonto eledlule njengoba umsolwa esagcwele amathafa, kubika iphephandaba iSolezwe.
UNqobile Mzimela, 23, kuthiwa udutshulwe amahlandla amabili ngowesilisa wakwamakhelwane ngoLwesithathu olwedlule emuva kokuthi ethe ngeke abaphuzise abahamba nePirates kodwa uzophuzisa abahamba noMotaung uma ewine omunye wemincintiswano abeyingenele.
Uma elanda udadewabo, uKhanyisile Cibane uthi umfowabo ungumuntu ojwayele ukungenela imincintiswano esuke ifuna ukuthi umuntu abhale umqhafazo.
"Kuthe ngoLwesithathu kwangena i-sms ethi uwine u-R25 000 wabe esethi uya kumngani wakhe ukuze amboleke imali ukuze afone abheke ukuthi kungabe ngeminye yini imincintiswano abeyingenele le noma ngabantu abadlala ngaye," kusho uCibane.
Uthe akazi ukuthi lo bhuti wakwamakhelwane owaziwayo ukuthi ulandela iPirates wangena kanjani kulolu daba kodwa kuthiwa wabe esemshaya ngempama, wathi uMzimela uma exolisa wamdubula esiswini wamphinda ekhanda waphelela kwamngani wakhe.
Okhulumela amaphoyisa esifundazweni uLieutenant Colonel Vincent Mdunge uthe icala livuliwe, amaphoyisa ayaphenya.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News24


text:
UZille wacela uxhaso kwabakwaGupta - Umbiko
2013-01-28 14:06
Johannesburg - Umholi weDemocratic Alliance uHelen Zille, wamukela uxhaso lwemali emndenini weziqumama zwakwaGupta, kusho umbiko wephephandaba iWeekend Argus.
Umthombo ongadalulwanga utshele iphephandaba ukuthi uZille, wavakashela umndeni wakwaGupta, eSaxonwold, eGoli, wafike wacela uxhaso.
UZille kuthiwa wahamba esephethe isheke elabe linensavunsavu yemali, ecelwa yiphephandaba ukuthi aphawule ngalokhu uthe: "Le ndaba ayikho mayelana nokuthi abakwaGupta bayinikelela yini iDA, kodwa imayelana nokuthi ikhona yini imali yabakhokhi bentela eyakhishwa yi-DA iyikhiphela lo mndeni. Akaze-ke babongwe ngemali yabakhokhi bentela."
AbakwaGupta abaphumelanga obala ngalolu daba.
Umholi we-African National Congress, eWestern Cape uMarius
Fransman, utshele iphephandaba iNew Age nephethwe ngumndeni wakwaGupta, wathi uZille uphumele obala ngokuthi ngubani oxhasa iqembu.
UFransman uthi umnikelo wakwaGupta wasiza ukulungisa amahhovisi e-DA, aseKapa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
2014-09-01 10:07
Owaphumelela kuma-Idols, uMusa Sukwene, ubehambele ekhonsathini yamaSA Music Heroes eMoretela Park ebiseMamelodi ePitoli.
2014-08-31 14:07
Kubikwa ukuthi ulengela eweni umshado walowo owake wagijima kuBafana Bafana, uThembinkosi “Terror” Fanteni.
2014-08-31 12:14
Incwasimende enguNgqongqoshe wezaseKhaya uMalusi Gigaba ubophe elikasofasilahlane nesithandwa sakhe seminyaka uNomachule Mngoma, eThekwini.
2014-08-30 08:26
Umculi oshaya amanoni akhe kusangane isibhuda, uJohn Legend, usenqume ukwengeza olunye usuku lwekhonsathi yakhe i-All Of Me Tour, eGoli.
2014-08-29 14:34
Umdidiyeli womdlalo iMuvhango, uDuma kaNdlovu, usebhale kuFacebook wakhe waphikisa okushiwo nguKhanyi Mbau, othe wayehola u-R80 000 eminyakeni engu-10 edlule.
2014-08-29 11:35
Abahleli bekhonsathi iSpring Day Music Explosion sebeqinisekisile ukuthi alukho olubi oluzokwenzeka ngemuva kwesehlakalo esenzeka ngonyaka ophelile.
2014-08-28 17:31
Njengoba kuqhubeka isiteleka sabalingisi beGenerations, unontanda kubukwa onguKhanyi Mbau, usephumele obala wadalula ukuthi wayehola isamba esingu-R80 000.
2014-08-28 11:32
Kuthiwa kuxoshwe umdidiyeli wohlelo ngemuva kwehlaya elithinta indodakazi kaBeyonce noJay Z uBlue Ivy elenzeke ohlelweni i-106&Park, kusho umbiko.
2014-08-27 18:02
U-DJ Low usenze ingoma ngezidubedube zasePhalamende, la khona iqembu i-Economic Freedom Fighter, laphazamisa iPhalamende.
2014-08-27 13:40
Umculi oshaya owesiBhunu, uSteve Hofmeyr, uthi uhlela ukufaka ingxenye yeculo lesizwe lakudala, iDie Stem, uma esekhipha i-albhamu yakhe entsha ngoSepthemba.
2014-08-27 11:36
Umzungezo wesihlabani somculi waseMelika uJohn Legend obizwa nge-All Of Me Tour ngeke usadlulela eZimbabwe njengoba bekulindelekile ngoNovemba kulo nyaka.


text:
AKE sigwedlele eceleni sishaye ama-hazard ethu silungiselele ukubuyela eceleni ukuze sixoxe nazi ezithinta thina bomathandizinto ezidumayo.
Awanamhlanje ama-hazard angifica ngishosholoza ngomgwaqo osuka eMndeni, eSoweto, ngibheke ngaseZone 6 nginqamula ngaseMaponya ngize ngizophumela eChris Hani Baragwanath Hospital, eMjibha.
Ngisavalelwe wujenga lwezimoto ngibone memfu ezinye izimoto zidlule zishosholoza ngomzila wamabhasi obomvu ongakwesokudla. Angithandi ukubuza ukuthi ikhanda lalo muntu owahlela le yanto ye BRT wayecabangeni impela ethatha isitobhi sebhasi ayosibhadlaza phakathi nomgwaqo. Manje abagibeli sebevika izimoto ezingenasikhathi sokubalinda uma sebewela umgwaqo.
Kodwa nakhu la ngiqonde khona, kuwo lowo mnyama uthola sekunezimoto ezincane esezibangisa la mabhasi kulo mzila wawo kuphela.
Le nto ingikhumbuze into engijwayele ukuyibona eThekwini kulo mzila wezithuthi zomphakathi obomvu. Njalo ekuseni ngijwayele ukubona sekuminyene utshumo izimoto ezincane sezibangisa amatekisi namabhasi bese ugcina usudideka ukuthi abantu abahamba ngezimoto ezincane abahlala bekhala ngokuthi amabhasi namatekisi ayinkinga emgwaqweni yakule lizwe sekuyibona manje abayobangisa zona kanye lezi zithuthi abazibona njengesiphazamiso emgwaqweni. Ngeke ngisho lutho ngesiminyaminya esidaleka uma amatekisi namabhasi esesuka kulo mzila wawo osohlangothini lokugcina kwesokudla, esechezukela ukwehlisa abagibeli ngakwesobunxele.
Iningi lethu bashayeli liyathanda ukubona amaphutha okushayela kabi likhohlwe wukuzibheka nalo ukuthi limsulwa kangakanani. Abashayeli abanqeni ukubanga umsindo ngama- hooter bebe bebona ukuthi imoto ephambi kwabo ifile noma ihamba umuntu ofundayo ukwenza nje isibonelo.
Sengiyafisa ukwazi ukuthi bahlawuliswa kanjani abantu abatholakala beshosholoza ngomzila okungesiwo owalolo hlobo lwezimoto. Nalaba abathanda ukupaka izimoto zabo endaweni yabaphila nokukhubazeka bebe bengakhubazekile kusafanele bathathelwe izinyathelo.
Hhayi-bo sengilibele ukulanda, kukude eThekwini ngiseMjibha yithi sicishe ama- hazard ethu sibophe amabhande sishayele ngobukhulu ubunono ngokulandela imithetho yezokushayela kule lizwe size sihlangane sisaphephile nangesonto elizayo kuyona le ngosi yezezimoto.Yimi owenu.
Services


text:
Owayeyisoka ungqongqise izithandani
2012-12-27 12:54
Cape Town – Ukuqhuma kwesibhamu kanye namabhomu enziwe ngophethiloli kudlule nempilo yabantu abathathu ePhilippi East ngoKhisimusi.
UThembisa Mondleki, 26, noGarry Dladla, 38, bashonele esibhedlela ngemuva kokuba umjondolo wabo ushiswe ngomlilo yilowo owayeyisoka likaThembisa ngezithuba zasekuseni, kubika iCape Argus.
UNolusindiso Batyi, 30, ongumnikazi wendlu obekuqashe kuyo lezi zithandani, uthe bebehleli ndawonye nalezi zithandani nabanye abangani beziphuzela ezibandayo ngosuku olwandulela uKhisimusi.
“Mina nomngani wami sibe sesikhetha ukuhamba siye kwenye indawo, sazishiya zodwa izithandani,” kusho uBatyi.
UBatyi uthe owayeyisoka likaThembisa, owaziwa ngoWarren, ube esefika lezi zithandanzi zihleli ngaphandle, waxabana nazo.
“UWarren ubefuna ukulwa, kodwa izithandani zakhetha ukubuyela endlini, zazivalela khona ukuze zigweme ukulwa. Ube esehamba uWarren wabuya ngezithuba zabo-02:00 (ngoKhisimusi) ephethe amabhomu kaphethiloli azenzele wona wabashisa ngawo.
UDladla ukwazile ukudubula uWarren esifubeni washiswa nayibhomu abeliphethe.
Okhulumela amaphoyisa uFrederick van Wyk ukuqinisekisile ukushona kwabantu abathathu nokuthi amaphoyisa ayaphenya ngecala lokubulala nelokushisa.
- Landela
IzindabaNews24 kuTwitter
- News24


text:
UMorsi ushiye ikomkhulu
2012-12-05 07:30
Cairo - Amaphoyisa ase-Egypt abebhekene nengwadla yokulawula izinkulungwane zababhikishi ngaphandle kwekomkhulu lapho kuhlala khona uMengameli Mohamed Morsi.
Lokhu kudale ukuthi uMorsi aphume ngesamagundane, kusho imithombo esebenza eHhovisi likaMengameli.
Amaphoyisa adubule ngosisi olukhalisa unyembezi ababhikishi ababalelwa ku-10 000 abebewotha ubomvu ngesinqumo sikaMorsi sokufuna ukuvimbela ukuqhubeka kokuchitshiyelwa koMthethosisekelo omusha.
Lesi sixuku sithe lesi yisixwayiso sokugcina esibhekiswe kuMorsi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
Ujoyine i-DA uBalindlela
2012-11-13 16:25
Johannesburg - Owabe eseqenjini iCongress of the People ngemuva kokuba nguNdunankulu wase-Eastern Cape, ngesikhathi eku-African National Congress, uNosimo Balindlela, usejoyine iqembu eliphikisayo iDemocratic alliance, kusho umholi weqembu uHelen Zille.
"Egameni le-DA, ngithokoze kakhulu ukwamukela uNosimo Balindlela eqenjini lethu," kusho isitatimende sikaZille.
UBalindlela ufake incwadi yokwesula eqenjini iCope, washiya nesihlalo sakhe ePhalamende, kulindeleke ukuthi asayine incwadi yobulungu be-DA, bese amukela ikhadi lakhe kumholi weqembu e-Eastern Cape u-Athol Trollip.
UZille uveze ukuthi uneminyaka azana noBalindlela, uthi umazi njengomuntu onesizotha nezimiso ezinhle futhi ozimisele ukubona iNingizimu Afrika iqhubekela phambili.
Uqhubeke wathi abantu abaningi abafana noBalindlela, bakhathele ukubona uqhekeko olukhona kwezombusazwe.
"Ngithathe leli gxathu ngoba ngikholwa wukuthi i-DA iyikusasa," kusho uBalindlela etshela abezindaba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Uzobulawa onomqondo omfishane
2013-02-18 10:01
Washington - Umlisa ogula ngekhanda waseGeorge eMelika, angase abulawe kungekudala, phezu kwemibhikisho eminingi yabezinhlangano zamalungelo abantu, abaphikisa ukubulawa kwakhe.
UWarren Hill, 52 kuthiwa ingqondo yakhe inobuhlakani (IQ) obungabekwa ku-70 kuphela, nokwenza athathwe njengomuntu ongaphilile ekhanda.
"Akungatshazwa ukuthi uHill ukhubazekile emqondweni," kusho ummeli uBrian Kammer, ozama ukuthi umsolwa axegiselwe isigwebo.
"Ukubulawa kwakhe kukhubaza ilungelo lempilo, inkantolo kumele imdabukele ingambulali," kusho isicelo sommeli.
UHill usehlale ejele iminyaka engu-21, kwakumele abulawe ngenyanga kaJulayi, watholakala enecala ekungachazwanga ukuthi ngelani.
Inkantolo yakuphikisa ukuthi uHill ukhubazekule, yathi noma enomqondo omfishane kodwa akaguli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
YIZE libukeka lehla izinga lokwesekwa kukaMengameli Jacob Zuma, kuvela ukuthi abesimame yibo abasameseka kakhulu kuleli.
Inhlangano eyenze ucwaningo ngokwamukeleka kukaZuma kuleli i-TNA South Africa ithole ukuthi yize bengashiyani kakhulu, baningi abesimame abathanda uZuma uma beqhathaniswa nabesilisa.
Ngokwalolu cwaningo bangamaphesenti angu-49 abesimame abasamkhonzile uZuma babe ngamaphesenti angu-43 kuphela abesilisa.
Izinga lokwamukeleka kukaZuma lehle lisuka emaphesentini angu-55 ngoFebhuwari laya kwangu-46 ngo-Ephreli.
Omunye wabacwaningi, uMnuz Neil Higgs uthe lokhu kwehla kwenzeke ngesikhathi indaba ye-e-tolling ingundabamlonyeni ngaphambi kwesinqumo senkantolo ngalolu daba.
“Okunye kube ngukukhathazeka kwabantu ngodaba lokubuyiselwa kuka-Lt-Gen Richard Mdluli kanti nezindaba zokumiswa kukaMnuz Julius Malema zazisaphothulwa,” kusho uHiggs esitatimendeni.
Emuva kwesikhathi esasibucayi ngo-2010, izibalo ezazithathelwe ocwani-ngweni olwenziwa kubantu abangu-2000 abahlala emadolobheni zaveza ukuthi isimo sasingesibi kangako. Babengamaphesenti angu-48 abantu ababesathokozela ukuphatha kukaZuma.
Emuva kokunyuka zifike emaphesentini angu-55 lezi zibalo, zehle mawala phakathi kuka-Ephreli zafika emaphesentini angu-46.
Lezi zibalo ziveze nokuthi izinga lalabo abathi abazi ukuthi bami kuphi uma bebuzwa ngalokhu lehlile uma kuqhathaniswa no-2009.
“Abantu sebenolwazi olungcono manje ngoMengameli emuva kwesikhathi eside bezibuza ukuthi ungumuntu onjani. Labo abangazazi ukuthi bami kuphi yilabo asebengene kuleli qulu elingamenameli,” kuqhuba uHiggs.
– Intatheli yeSolezwe
Services


text:
FANELESIBONGE BENGU
USEZOKUBA yinxusa lama-starter packs amasha akwaVodacom umculi wekwaito okulindeleke ukuthi akhiphe i-albhamu yakhe eyedwa ngemuva kokumisa ukusebenzisana kwabo njengeT’zozo & Professor.
Ngesikhathi Isolezwe limbuza uThokozani “T’zozo” Zulu nge-albhamu yakhe athi uzoyikhipha, uthe useqedile ukwenza izingoma kanti zizonke zingaphezulu kuka-16.
“Sekusele ukuthi sikhethe esizozifaka ngoba ziningi. I-albhamu yami ngifuna ifane nekhonsathi eba nomculo ohlukene ngoba ngisebenze nabaculi abehlukene okubalwa kubo iShabalala Rhythm, Shota, Sosha, Big NUZ, Thokozani Langa, Avante, AmaGroovies nabanye,” kusho uT’zozo othe abantu abayilindele ezinyangeni ezimbili ezizayo.
Lo mculi uzokuba yinxusa lama-starter packs akwaVodacom azothulwa ngokusemthethweni ngoJulayi 8 nonyaka.
Isikhulu sezokukhangisa senkampani ephakela izinkampani zamaselula kuleli ngama-starter packs, iBlue Label Telecoms, uJabu Mogale, sithe abazothenga la ma-starter packs bazothola imihlomulo eyahlukene.
UT’zozo uthe uyajabula ngokuqokwa kwakhe ukuthi abe yinxusa yalama- starter pack.
Services


text:
MINENHLE MKHIZE
USHAQISWE yinkulumo kaBenni McCarthy unozinti weKaizer Chiefs u-Itumeleng Khune, osanda kugqugquzela uMoeneeb Josephs ukuba awabeke ethala amakhokho kuBafana Bafana ngoba ekhala ngobulungiswa bejezi obungabonwa kwelesizwe.
UMcCarthy wayekhala ezimathonsi ngokungashaywa mkhuba kukaJosephs ekuqaleni imidlalo yeBafana ekubeni enqobe izicoco ubuthaphuthaphu ne-Orlando Pirates kula masizini amabili edlule.
UKhune obekhuluma neSolezwe okokuqala ngale ndaba yokuhoxa kukaJosephs kuBafana uzwakalise ukudumala ngokwashiwo nguMcCarthy.
“Kwangithusa okwakushiwo ngami. Empeleni ngadumala ngoba irekhodi lami liyazikhulumela kuBafana. Abanye abantu banezinkinga zabo ezingaqondene nami nengingazazi,” kusho uKhune.
“Akusenani ngoba wonke umuntu unelungelo lokusho izinto ngendlela abona ngayo. Ngokwami kungifanele ukuthola ijezi kuBafana selokhu ngalithatha ngo-2008 sidlala neZimbabwe.”
IChiefs ayizange inqobe lutho ngesizini edlule kanti iPirates iphephetha kwasani oluphambi kwayo njengoba iwine izicoco ezintathu (MTN 8, Telkom Knockout ne-Absa Premiership).
“Ngeke ngiyiphikise imibono yabantu, yibhola leli asiboni ngendlela efanayo. Konke abakushoyo ngami kuzongiqinisa ngiphinde ngikhule empilweni. Uma ungumuntu kusuke kukhona into engahambi kahle uma uzonconywa yiwo wonke umuntu. Abantu kumele bakugxeke ukuze ubone ukuthi ungumuntu ngempela. Esami isikhathi ngisilindile kuBafana futhi ngenze isiqiniseko ngesikhathi nginikwa ithuba ngalibamba ngazo zombili. Umqeqeshi uma engibophele esikimini kumele ngimbonge ngokushaya into ecokeme. Akumina ozifaka esikimi kodwa ngumqeqeshi,” kusho uKhune.
Kuyimanje uKhune ubanga ijezi noWayne Sandilands weMamelodi Sundowns noDarren Keet weKV Kortrijk yaseBelgium. Abanye onozinti abangqo-ngqozayo kuBafana ngoRonwell Williams weSuperSport United noBrilliant Khuzwayo osezogijima kuKaizer Chiefs.
“Kunabanye abathi ngiyadlisela kodwa mina angikuboni konke lokho. Uma kunjalo yini abaqeqeshi bangakuboni lokho? Izinkulumo zabo ziyangigqugquzela futhi zingenza ngihlale ngiqaphile. Ngokwami umbango okhona muhle futhi siyasekana nonozinti abakhona njengamanje nebengisebenzisana nabo phambilini. Ngiyafunda kubona, nabo bayafunda kimina. Ebholeni ufunda uze ufe,” kusho uKhune.
Esitatimendeni esakhishwa nguJosephs mayelana nokuyeka kwakhe ukudlalela iBafana wabalula izinto eziqondene naye nomndeni okumele azinake. Akazange esayiphatha le eyashiwo ngumngani yokuthi uJosephs ukhathele ukukhuhliswa ibhentshi yize naye edlala kahle.
Akwaziwa noma uJosephs uzowushintsha yini umqondo abuyele kuBafana njengoba sekuhambe uPitso Mosimane. Imizamo yokuthi lo nozinti ukuthi aziphendulele ayiphumelelanga ngoba ucingo lwakhe beluvaliwe.
Services


text:
Kuqalile ukubalwa kwamavoti eMangaung
2012-12-18 10:10
Bloemfontein - Sekuqalile ukubalwa kwamavoti enkomfeni yokukhethwa kobuholi be-ANC nebanjelwe e-University of the Free State ophikweni oluseMangaung.
"Wonke umuntu usevotile. Sekuqalile ukubalwa kwamavoti,"
kusho isikhulu se-Elexions Agency nenikwe umsebenzi wokuqapha ukhetho.
Izithunywa ziqale ukuvota ngoMsombuluko phakathi namabili.
UJohannes Zwane, noyisithunywa saseMpumalanga uthe uvote ngemuva kokushaya kuka-01:00 ngoLwesibili.
"Bengikhathele sengizela futhi kepha ngabekezela ukuze ngithole ithuba lokuvota. Kuhambe kahle konke."
Okhulumela i-ANC uJackson Mthembu uthe imiphumela ilindeleke ngabo-12:00.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
INTATHELI YESOLEZWE
UNDUNANKULU waKwaZulu-Natal uDkt Zweli Mkhize usehlanganyele nesizwe sonke ukuhalalisela iSilo samaBandla njengoba namhlanje sigubha usuku lokuzalwa.
Namahlanje uHlanga loMhlabathi luhlanganisa iminyaka engu-64 ubudala kanti luzogubha lolu suku ngokuthi luhlanganyele nabantu abadala esigodlweni kwaLinduZulu .
UMkhize uthe kuyintokozo njengesifundazwe ukuthi iKwaZulu-Natal ibusiswe ngokuba neSilo esesiphile isikhathi eside kangaka .
“Kule minyaka esidlulile iNgonyama yethu ikhombise obukhulu ubungani nokumela ngenhlonipho isizwe samaZulu kubantu bakwamanye amazwe abasuke bevakashele lesi sifundazwe nokwenza bahambe besathokozile futhi bengawuvali umlomo ngaso,” kusho uMkhize.
Imiyalezo yokufisela iSilo usuku oluhle ibisalokhu ingene njalo iqhamuka nhlangothi zonke lapho kuhahaliselwa ukuhlanganisa kwaso iminyaka engu-64.
ISilo singesokuqala emlandweni kaZulu ukubusa iminyaka engaphezulu kuka-40 kusuka kokhokho baso abadala oSenzangakhona noShaka nabanye ababubeke ebalazweni ubukhosi bakwaZulu.
Kwenzeka lokhu nje kuzothi ngo-2016 isizwe samaZulu sihlanganise iminyaka engu-200 saba khona kusuka emandulo.
ISilo siphinde sinconywe kakhulu ngeqhaza laso elikhulu esilibambile ekulwisaneni nezifo phakathi kwazo okubalwa igciwane lengculazi nokunye okukhubaza isizwe nabantu abasha.
Njengamanje kuseyiso sodwa esisathola ukuhlonishwa okwehlukile njengoba ezifundazweni zaseNingizimu Afrika yisona kuphela esinethuba lokuvula isiShayamthetho sesifundazwe.
Services


text:
2014-08-29 17:36
Abenkampani yamaselula iMTN nenyunyana iSolidarity, bazohlangana kudingidwe ngezinhlelo zokudilizwa kwabasebenzi, kusho inyunyana.
2014-08-29 17:36
Abantu abathwele kanzima ngasezimalini bazoke bathole ukuphefumula ngemuva kokuba uMnyango wezaMandla umemezele ukuthi amazokwehla amanani kaphethiloli kanye nodizili.
2014-08-29 16:01
UWoolworths uhlela ukwenza imali engu-R10bn ngokunikezela ngamalungelo enkampani ukuze bakwazi ukukhokha imali eyabolekwa ngesikhathi kuthengwa inkampani yase-Australia.
2014-08-29 13:30
I-ASA isisichithile isikhalazo ebesifakelwe inkampani iPioneer Foods ngokuthi ithi amaWeet-Bix “ayilona phalishi elihamba phambili eNingizimu Afrika”.
2014-08-28 17:30
ICesa ithi intela kaphethiloli izothwesa abantu omunye umthwalo futhi kuze kube manje imigwaqo ayikazuzi lutho ngentela yaphethiloli kusukela yafakwa.
2014-08-28 13:34
ISekela likaMengameli wezwe uCyril Ramaphosa usegqugquzele abantu baseNingizimu Afrika ukuba bonge ngezikhathi izinto zisabahambela kahle emalini.
2014-08-28 11:39
Inhlangano yonjiniyela eNingizimu Afrika isimemezele ukuthi uhlelo lwama-E-toll iyona ndlela ehamba phambili ekuthuthukiseni imigwaqo yaseGauteng, kusho umbiko.
2014-08-28 08:17
Umkhakha wezolimo wehlile kuleli kule minyaka engu-20 yenkululeko kodwa abatshali bezithelo bahleka bodwa kwazise ikusasa libukeka liqhakazile kubona, kusho umbiko.
2014-08-27 17:34
IStatistics SA ithi izokwenza ucwaningo ngenhloso yokubheka izinga lobubha nokungalingani eNingizimu Afrika ukuze izwe likwazi ukumelana nakho..
2014-08-27 12:33
INational Council of Trade Unions ithi kwaphuthunywa ngesikhathi kufakwa ama-e-toll emigwaqeni emikhulu yaseGauteng.
2014-08-26 16:01
Umnotho weNingizimu Afrika ungathi ukuthuthuka uma kungenzeka abamabhizinisi babuyelwe yithembe basebenzisane nezwe.
2014-08-26 13:34
Umnotho wakuleli uphume ngembobo yenaliti ekungeneni esigabeni sokufadalala ekoteni yesibili yonyaka, ngosizo lokuqina komkhiqizo wezilimo kanye nokuthuthuka kwemboni yezezimali.
2014-08-26 10:04
Indodana kamfowabo kaMengameli Jacob Zuma, uKhulubuse, uthi akumele kusolwe yena ngokufadalala kwezimayini zakwa-Aurora, kusho umbiko wephephandaba.
2014-08-25 14:35
Izimoto ezingadla inani lika-R8.5bn, ziyebiwa kuleli laseNingizimu Afrika njalo ngonyaka, kusho uHugo van Zyl, oyisikhulu esiphezulu kwaSAICB.